Δίκη: Ιουλίου 2010\nΥπό προθεσμία ο Λίνεν\n«Τι παραπάνω περιμένατε από τον Ριέρα; Είχε κάνει μόλις δύο προπονήσεις με την ομάδα. Είναι γεγονός ότι υπάρχει πρόβλημα στο γκολ. Αν τα πράγματα δεν είναι όπως πρέπει σε 2-3 εβδομάδες, τότε να με ρωτήσετε αν χρειαζόμαστε επιθετικό»\nΟ προπονητής του Ολυμπιακού Εβαλντ Λίνεν προσπαθεί να δώσει εξηγήσεις μετά το 0-0 με τον Αστέρα Τρίπολης.\nΘα προλάβουμε να σας ρωτήσουμε;\nΟ καθείς στη μοίρα του\nΟ Ν.Πατέρας προσήλθε αυθορμήτως στην εφορία και πλήρωσε 1,6 εκ.ευρώ για το σκάφος του.\nΟ Β.Μαρινάκης διαθέτει πάνω από 100 εκ.ευρώ για να αγοράσει πλοία εν μέσω κρίσης.\nΚαι ο Τζίγκερ συσκέπτεται καλοκαιριάτικα με τον ηγέτη της Αριστεράς Ν.Κωνσταντόπουλο και τον διωκόμενο της ΕΡΤ Δ.Γόντικα.\nΜήνυμα προσγείωσης στον Αδαμίδη\n"Άλλο τα φιλικά και άλλο τα επίσημα ματς. Δεν εφησυχάζουμε"\nΟ Ντούσαν Μπάγεβιτς προσγειώνει τα φουσκωμένα μυαλά που μιλούν για νταμπλ.\nΤαυτίστηκε με την ψύχωση και ο Ρόμενταλ\n"Πρωτάθλημα, αλλιώς αποτύχαμε"\nΟ Ντένις Ρόμενταλ μπήκε αμέσως στο πνεύμα.\nΨύχωση που θάλεγε και ο Κάτανετς.\nΚαλές οι εμφανίσεις της ΑΕΚ στην Αυστραλία,καλή και η σημερινή νίκη (1-0) επί της Ρέϊντζερς.\nΤο να μιλάς για την "πρώτη κούπα", δείχνει στερητικό σύνδρομο.\nΜήπως ο Ντούσκο πρέπει να τους προσγειώσει;\nΚαι πρώτο απ΄όλους τον πρόεδρο.\n2,5 εκ.ευρώ εξοικονομεί ο ΠΑΟ\nΣτον Παναθηναϊκό άρχισε το ξεσκαρτάρισμα του ρόστερ και ήδη έχουν ειδοποιηθεί να βρουν ομάδα ο Μάριο Γκαλίνοβιτς, ο Χρήστος Μελίσσης, ο Γκάμπριελ και ο Σίλβα Κλέιτον, ενώ πουλήθηκε ο Αντε Ρουκάβινα στην Ντιναμό Ζάγκρεμπ.\nΟ Κροάτης τερματοφύλακας είχε πάγιες αποδοχές 350.000 ευρώ, όπως και ο 28χρονος στόπερ. Ο Γκάμπριελ την επόμενη χρονιά, εφόσον θα έμενε στην Παιανία, θα εισέπραττε 600.000 ευρώ και ο Κλέιτον 400.000 ευρώ.\nΑν προσθέσουμε σε αυτά τα ποσά και τα 500.000 ευρώ που ήταν οι αποδοχές του Ρουκάβινα και τα 300.000 ευρώ του Μάντζιου, που επίσης δεν υπολογίζεται, τότε η σούμα που βγαίνει φτάνει τα 2.500.000 ευρώ, όσο δηλαδή είναι περίπου το μπάτζετ μιας μικρομεσαίας ομάδας της Superleague.\nΞενιτεύεται στο Βόλο η ΑΕΚ\nΟ Βόλος θα είναι η έδρα της ΑΕΚ στο πρώτο ματς του Europa League, που θα γίνει στις 19 Αυγούστου.\nΘεωρείται βέβαιο ότι μέχρι τότε δεν θα έχει προλάβει να τελειώσει τα έργα στο ΟΑΚΑ ο...Παναθηναϊκός.\nEΙΠΕ ο προπονητής του ΠΑΟΚ Παύλος Δερμιτζάκης: "Δεν αλλάζω τη συνταγή Σάντος".\nΔΕΝ ΕΙΠΕ: "Για να μην πάθω ό,τι και ο Μπερέτα".\nΗρωϊκή έξοδος Μπουμπένκο\n"Έχει κάποιο όριο η υπομονή του προπονητή. Απέχουμε τέσσερις εβδομάδες για να παίξουμε με τον Ολυμπιακό. Πότε θα βρούμε τον χρόνο για να ενισχυθούμε και να φτιάξουμε την ομάδα; Υπήρχε συμφωνία στα λόγια για να κάνουμε καλή ομάδα, ενώ έπρεπε να μείνουν παίκτες όπως οι Παπαζαχαρίας, Κονέ.Είχαμε μιλήσει με τη διοίκηση, κάναμε συμφωνίες, αλλά είναι σαν να μην ισχύουν. Πότε θα πάρουμε τους παίκτες που χρειαζόμαστε; Χάνουμε χρόνο. Δεν είναι πρόβλημα να βρούμε τους παίκτες, αλλά το πρόβλημα είναι να τους πληρώσουν"\nO προπονητής του Ηρακλή Γιόζεφ Μπουμπένκο μάλλον αποφάσισε την ηρωϊκή έξοδο.\nH α-συνέχεια της πολιτείας\nΆρχισε να παίρνει πάνω του τα αθλητικά ζητήματα ο υφυπουργός Πολιτισμού Γ.Νικητιάδης.\nΣυναντήθηκε με τον πρόεδρο της ΕΠΟ Σ.Πιλάβιο, που τον ενημέρωσε για βία-σικέ.\nΜήπως θα έπρεπε να ενημερωθεί πρώτα από τον ΓΓΑ Π.Μπιτσαξή γιατί σε λίγο θα έχουμε δύο πολιτικές στο υπουργείο;\nΤον Ρόδιο συνάδελφό του Λάζαρο Γρύλλη επέλεξε ο -στα Δωδεκάνησα εκλεγμένος-υφυπουργός Πολιτισμού Γιώργος Νικητιάδης για την προεδρία του ΟΑΚΑ.\nΟ κ.Γρύλλης είναι δικηγόρος Αθηνών, υπήρξε σύμβουλος της ΕΠΣ Δωδεκανήσου και έχει υγιές ποδοσφαιρικό παρελθόν.\nΑναμενόμενο αδιέξοδο στην έρευνα για τα σικέ ματς\n«Δεν είμαι ικανοποιημένος από την αργή εξέλιξη της έρευνας για τα ύποπτα ματς. Αντανακλά τη γενικότερη βραδύτητα στην απονομή δικαιοσύνης. Δεν έχουμε, όμως, άλλες επιλογές»\nΤη λύση της Αθλητικής Δικαιοσύνης, μήπως;\nΜπιτσαξής "αδειάζει" Χρυσοχοϊδη\n«Σε θεωρητική φιλοσοφική βάση συμφωνώ με την άποψη του κ. Χρυσοχοΐδη να μην ξεκινήσει το πρωτάθλημα, αν δεν είναι έτοιμα όλα τα γήπεδα. Σε πραγματική βάση, όμως, δεν είναι θέμα που μπορεί να γίνει αύριο το πρωί»\nΚουαρτέτο ή πεντάδα;\nΥπό παραχώρηση είναι στον Ολυμπιακό οι Μαρέσκα, Οσκαρ, Ντάρμπισιρ και Μήτρογλου.\nΠότε άρχισε να σκοράρει ο Σισέ\nΔιθύραμβοι για Νιόπλια από UEFA,Μπουμσόνγκ και άλλους πολλούς.\nΜοιραία φτάσαμε στις υπερβολές περί "εμβληματικού θρύλου".\nΚαι στις ανακρίβειες του στυλ "με τον Νιόπλια, ο Σισέ επέστρεψε στο γκολ".\nΞεχνούν ότι ο Γάλλος άρχισε να σκοράρει τον Νοέμβριο επί Τεν Κάτε;\nΤο στερητικό σύνδρομο της ΑΕΚ\n550.000 ευρώ απεκόμισε η ΑΕΚ από την τουρνέ στην Αυστραλία.\nΚαθόλου άσχημα, αν έλειπαν και τα στερητικά σύνδρομα.\nΤι άλλο σημαίνουν τα περί κούπας(!) στο φιλικό τουρνουά και οι δηλώσεις Αδαμίδη για νταμπλ;\nΟ Κόκκαλης της γειτονιάς\nΤα καλά έρχονται συντόμως με το νόμο για τα τυχερά παιχνίδια που θα περάσει “νύχτα” μέσα στον Αύγουστο. Εδώ είναι τα πολλά λεφτά.\nΗ Intralot είναι μια από τις μεγαλύτερες εταιρίες τζόγου στον κόσμο και από τους βασικούς κατασκευαστές VLT (φρουτάκια) διεθνώς.\nΗ μεγαλύτερη εταιρία κατασκευής VLT παγκοσμίως είναι η Lottomatica που και αυτή έχει δηλώσει το ενδιαφέρον της για την ελληνική αγορά.\nΤι σχέση έχουν τώρα αυτοί οι δυο κολοσσοί με τον ΟΠΑΠ:\nH Intalot είναι ο βασικός προμηθευτής του ΟΠΑΠ και αυτό το ξέρουμε όλοι.\nΗ Lottomatica έχει μαζί με τον ΟΠΑΠ την εταιρία Neurosoft και βρίσκονται σε σταθερή συνεργασία.\nΠοιο είναι το βαζάκι (βαρέλι) με το μέλι για τα φρουτάκια:\nΚάθε VLT κοστολογείται από 5.000 – 10.000 ευρώ, χωρίς να υπολογίζονται τα κόστη συντήρησης. Άρα για τα 50.000 VLT που θέλουν να εγκαταστήσουν, Intralot – Lottomatica θα κερδίσουν 5.000 (ευρώ ) x 50.000 (VLT) = 250.000.000 ευρώ το λιγότερο. Αν το κόστος είναι 10.000 ευρώ το τερματικό (που μάλλον τόσο θα το χρεώσουν), τότε θα βγάλουν 500.000.000 ευρώ.\nΤο επόμενο συμβόλαιο συντήρησης δεν θα είναι 200.000.000 ευρώ αλλά τουλάχιστον τα διπλά και θα συνεχίσουν να κερδίζουν κάθε χρόνο.\nΓι’ αυτό και θα προσπαθήσουν να περάσει μια αυγουστιάτικη νύχτα χωρίς φεγγάρι ο νόμος.\nΓιατί είναι πολλά τα λεφτά Άρη και τα περίμεναν πολύ καιρό.\nΜόλις γυρίσετε από τις διακοπές, κάνετε ψιλά και τρέξτε για ξύρισμα.\nΟ Κόκκαλης της γειτονιάς θα περιμένει.\nΟ καλοπροαίρετος ΟΠΑΠ και η ασυνεπής Intralot\nΜε ένα μακροσκελέστατο απολογητικό δελτίο Τύπου ο ΟΠΑΠ προσπαθεί να δικαιολογήσει την ετήσια παράταση της σύμβασής του με την Intralot.\nΥπόσχεται αορίστως στο μέλλον διαγωνισμό, χωρίς να απαντά γιατί δεν τον έκανε τόσους μήνες.\nΌμως η έκπληξη βρίσκεται στην τελευταία παράγραφο της ανακοίνωσης.Αποκαλύπτει ότι "συστήματα της Intralot που περιλαμβάνονταν στην προηγούμενη σύμβαση (Ιούλιος 2007), δεν έχουν ακόμη παραληφθεί"!\nΔηλαδή η εταιρεία του Σωκράτη Κόκκαλη αποδείχτηκε ασυνεπής και ο ΟΠΑΠ την επιβράβευσε με παράταση της σύμβασης, χωρίς να προκηρύξει διαγωνισμό.\n"Είμαι εκνευρισμένος γιατί οι παίκτες μου δεν ακολούθησαν πιστά τα πλάνα που καταστρώσαμε"\nΟ προπονητής του Άρη Έκτορ Ραούλ Κούπερ παίρνει βραβείο πλεονεξίας.\nΣτη σκιά του Βαλβέρδε\n"Πάλι καλά που το γυρίσαμε"\nΟ -δικαίως-αγχωμένος-Εβαλντ Λίνεν ξέρει ότι ο Ερνέστο Βαλβέρδε περιμένει στο ακουστικό του.\nΥπερασπιστής της ΓΓΑ ο Κωνσταντόπουλος\n"Η Πολιτεία ενήργησε όπως έπρεπε να ενεργήσει"\nΑυτόκλητος υπερασπιστής της ΓΓΑ ο Ν.Κωνσταντόπουλος.\nΡίχνουν το βάρος στην πρόεδρο του ΟΑΚΑ\nΟ Π.Μπιτσαξής διαψεύδει ότι διαφώνησε με τον Γ.Νικητιάδη στο θέμα του ΟΑΚΑ.\nΚαι ρίχνει το βάρος της καθυστέρησης στην παραιτηθείσα πρόεδρο του Ολυμπιακού Σταδίου.\nΤότε γιατί δεν επενέβη νωρίτερα,αλλά περίμενε να πάει ο Ν.Κωνσταντόπουλος στον υφυπουργό για να τον "πείσει";\nΗ ατιμωρησία των πυρομανών\nΤην Τετάρτη, στην Τούμπα, δεν θα δείτε ούτε ένα βεγγαλικό, ούτε έναν πυρσό!\n25 χιλιάρικα στοίχισαν στον Ζαγοράκη οι 5 πυρσοί που άναψαν οι οπαδοί του ΠΑΟΚ στο Άμστερνταμ,καθώς η UEFA δεν αστειεύεται.\nΟπότε ήδη έλαβε τα μέτρα του.\nΟι ελληνικές ομάδες όταν θέλουν, μπορούν.\nΣτο εγχώριο πρωτάθλημα βασιλεύει η ατιμωρησία και εκεί θα εκτονωθούν οι πυρομανείς.\n"Αυτούς που σαμποτάρουν, δεν τους θέλουμε στην ομάδα"\nΠαύλος Γιαννακόπουλος, μέτοχος ΠΑΕ ΠΑΟ.\nΕννοείτε αυτούς που "ευλόγησαν" την υποψηφιότητα Κανελλόπουλου στην προεδρία της Superleague;\nΔιευκρινήστε το γιατί μπορεί να παρεξηγηθεί ο υιός.\nΠερικόπτονται 20% οι μισθοί των καλαθοσφαιριστών του Ολυμπιακού.\nΏρα να δούμε τον Παπαλουκά σε διαδήλωση της ΓΣΕΕ.\nΗ Αριστερά και οι φαρμακοβιομήχανοι\nΕπιβεβαίωσε τη μακροχρόνια φιλία του με τον Παύλο Γιαννακόπουλο, ο Νίκος Κωνσταντόπουλος, ηγέτης της Αριστεράς επί δεκαετία.\nΟι ιδεολογικές αντιθέσεις με φαρμακοβιομήχανους, προφανώς εμπεριέχονται μόνο στο κόκκινο βιβλιαράκι του Μάο.\nΤον έβρισε λιγότερο\nΑγωγή κατά της μεγαλύτερης ευρωπαϊκής αθλητικής εφημερίδας "Εκίπ" κατέθεσε ο Ανελκά.\nΙσχυρίζεται ότι δεν έβρισε τόσο πολύ τον Ντομενέκ.\nΝέος τεχνικός διευθυντής των τμημάτων υποδομής της Ξάνθης ο Βασίλης Δανιήλ.\n100 χρόνια μπροστά ο Πανόπουλος.\nΟ Καλογιάννης αντιγράφει τον Μπέο\nΒγήκε μπροστά ο Σπύρος Καλογιάννης για να περιορίσει τα στημένα ματς.\nΚαι τι νομίζετε ότι πρότεινε;\nΟταν χτυπάει "κόκκινο" το bet-alert της UEFA, να αναβάλλεται το ματς!\nΤο ίδιο είχε προτείνει πριν μήνες σε εκπομπή του Κ.Χαρδαβέλα, ο...Μπέος.\n"Φαβορί απόψε είναι η Μακάμπι γιατί την ξέρω καλά και γιατί φυσικά έχω αγωνιστεί σ΄αυτήν . Ασε που δεν μου αρέσει το κόκκινο χρώμα"\nΙγκόρ Τόμασιτς, ποδοσφαιριστής της Καβάλας.\nΔικαιώνει τον Νιόπλια η δήλωση Μπουμσόνγκ ότι "θα παλέψω για να γίνω ηγέτης".\nΤον είχε κατατάξει τέταρτη επιλογή γιατί Γκαλάς και Κρις ήταν ηγέτες.\nΣτήριξη από τον σερ\n« Ποτέ δεν μου αρνήθηκαν χρήματα, όταν ζήτησα να αγοράσω κάποιον παίκτη»\nΟ σερ Αλεξ Φέργκιουσον υπερασπίζεται την οικογένεια Γκλέιζερ.\n"Πέφτουν κεφάλια" στην ΕΡΤ για σκάνδαλα και στα αθλητικά\nΚακοδιοίκηση, αδιαφάνεια, παράνομες αναθέσεις και αλόγιστη σπατάλη δημοσίου χρήματος στην ΕΡΤ κατά την περίοδο της διοίκησης Παναγόπουλου, διαπιστώνουν οι επιθεωρητές-ελεγκτές Δημόσιας Διοίκησης υπό τον Ειδικό Γραμματέα του ΣΕΕΔΔ Αριστείδη Μπουρδάρα.\nΉδη τα πορίσματα παραδόθηκαν στον υπουργό Πολιτισμού και Τουρισμού Παύλο Γερουλάνο και διαβιβάστηκαν στον Εισαγγελέα Εφετών Αθηνών για αναζήτηση τυχόν ποινικών ευθυνών που προκύπτουν από τον έλεγχο.\nΟι επιθεωρητές ζητούν από το αρμόδιο όργανο την άσκηση πειθαρχικών διώξεων εναντίον υπαλλήλων της ΕΡΤ.\nΠαράλληλα ο κ. Γερουλάνος έδωσε εντολή για άμεση σύγκληση έκακτου διοικητικού συμβουλίου στην ΕΡΤ, προκειμένου να κινηθούν οι απαραίτητες διαδικασίες για την απόδοση ευθυνών και την αποκατάσταση της νομιμότητας στη δημόσια ραδιοτηλεόραση (ανάκληση παράνομων πράξεων, αναζήτηση παράνομων αμοιβών ή μπόνους και περίεργες συμβάσεις).\nΕρευνώνται τρείς υποθέσεις που σχετίζονται με τα δικαιώματα αθλητικών συναντήσεων και επιλεκτικές χορηγίες.\nΟμολογία συμβούλου της ΕΠΟ για χρηματισμούς στις ακαδημίες\n"Η ΕΠΟ δείχνει ρατσιστική διάθεση στην προκήρυξη των πρωταθλημάτων για την προεπιλογή των Εθνικών Ομάδων. Σε αυτήν προβλέπεται η μη συμμετοχή παικτών ομάδων που ανήκουν σε σωματεία των ΠΑΕ, στις μικτές ομάδες των Ενώσεων"\nΑνακοίνωση του ΠΑΣ Γιάννενα.\n"Το κάνουμε για να μην ευνοούνται τα πλούσια παιδιά.Δεν θα αφήσουμε το ερασιτεχνικό ποδόσφαιρο στο έλεος των χρηματισμών.Θα παίζει όποιος αξίζει και όχι όποιος δωροδοκεί"\nΝίκος Προύντζος, σύμβουλος της ΕΠΟ.\nΜπα, έτσι γινόταν μέχρι τώρα και δεν μας το λέγατε;\n«Ξέρω ότι είναι ένας από τους καλύτερους, ίσως ο καλύτερος στην Ελλάδα»\nΟ Ζαν Μπουμσόνγκ πλέκει το εγκώμιο του νέου του προπονητή Νίκου Νιόπλια.\nΑγιογραφία της UEFA για Νιόπλια\n"Ο Νίκος Νιόπλιας οδήγησε τον Παναθηναϊκό στην κατάκτηση του πρωταθλήματος και του κυπέλλου. Είναι μια εμβληματική ποδοσφαιρική προσωπικότητα για τον ΟΦΗ και τον Παναθηναϊκό και είχε 44 συμμετοχές με την Εθνική Ελλάδος"\nΗ UEFA βιάζεται να αγιογραφήσει τον (σπουδαίο κατά τα άλλα) Νίκο Νιόπλια.\nΟ Γκάλης στις ρίζες του\nΟ Νίκος Γκάλης θα επισκεφτεί τον τόπο καταγωγής του,τη Ρόδο (μάλιστα θα βρεθεί και στο πατρογονικό του χωριό, τον Αγιο Ισίδωρο) και οι συντοπίτες του θα τον βραβεύσουν για τις ανεκτίμητες υπηρεσίες που προσέφερε στο μπάσκετ και στον ελληνικό αθλητισμό.\nΤην Κυριακή 8 Αυγούστου ο Νίκος Γκάλης θα βρεθεί στην τελετή εγκαινίων της νέας πολιτιστικής αίθουσας στον Αγιο Ισίδωρο, όπου και θα τιμηθεί από τον δήμο Ατταβύρου και από τον δήμαρχο Νίκο Τσουκαλά.\nΜεγαλεία για Δερμιτζάκη\n"Ο ΠΑΟΚ χάρισε μία αξέχαστη νύχτα στον Δερμιτζάκη"\nΠου να το φανταζόταν ο προπονητής του ΠΑΟΚ ότι το όνομα του θα γίνοταν τίτλος της επίσημης ιστοσελίδας της UEFA.\nΒαθαίνει το χάσμα Νικητιάδη-Μπιτσαξή με παραίτηση και οσμή σκανδάλου\nΠαραιτήθηκε η πρόεδρος του ΟΑΚΑ Αντωνία Ζαφειροπούλου, υπό το κράτος οσμής σκανδάλου.\nΔιαφώνησε με τον υφυπουργό Πολιτισμού Γιώργο Νικητιάδη, ο οποίος έδωσε το προνόμιο στον Παναθηναϊκό να κάνει μόνος του τις εργασίες στο Ολυμπιακό Στάδιο και τα χρήματα που θα ξοδέψει να παρακρατηθούν από το κόστος χρήσης.\nΗ κ.Ζαφειροπούλου απαιτούσε διαγωνισμό και όχι ανάθεση, κάτι στο οποίο συμφωνούσε και ο ΓΓΑ Πάνος Μπιτσαξής.\nΟ κ.Νικητιάδης προσχώρησε στην άποψη του προέδρου της ΠΑΕ ΠΑΟ Νίκου Κωνσταντόπουλου, που επείγοταν να προχωρήσουν τα έργα.\nSold out μέσω internet στην Τούμπα\nΝέο sold out την Τετάρτη στην Τούμπα.\nΜόλις τελείωσε το ματς του Αμστερνταμ, πάνω από 500 φίλαθλοι έκλεισαν εισιτήρια για τη ρεβάνς μέσω του internet, ενώ 1.100 εισιτήρια δέσμευσαν οι οργανωμένοι οπαδοί του ΠΑΟΚ.\nΕτσι όσοι ψάχνουν σήμερα εισιτήριο, θα απογοητευθούν.\n«Θα είναι μεγάλη απογοήτευση για τον Ολυμπιακό, αν ηττηθεί από τη Μακάμπι;», ρώτησε τον Λίνεν, ισραηλινός δημοσιογράφος.\nΜε καλά αντανακλαστικά,ο Γερμανός τεχνικός, απάντησε: «Αν η Μακάμπι τερματίσει 6η στο πρωτάθλημα, θα είναι μεγάλη απογοήτευση;».\nΘέλει να είναι ισόβιος βασικός!\nΔεν είναι μόνο η δυσαρέσκεια Νιόπλια για την επιλογή Μπουμσόνγκ και τη μη απόκτηση τρίτου επιθετικού (μαζί με Σισέ-Γκοβού), μετά την αποχώρηση Ρουκάβινα και τον παροπλισμό Πετρόπουλου.\nΤο μεγάλο πρόβλημα για τον έλληνα προπονητή είναι ο Γιώργος Καραγκούνης.\nΔεν θέλει να είναι αναπληρωματικός του Νίνη.\n«Ο Ντιόγο αποτελεί τον μεγαλύτερο αποψινό πονοκέφαλο του προπονητή της Μακάμπι Γιόσι Μιζράχι»\nΗ ισραηλινή εφημερίδα «Haaretz», μάλλον έχει χάσει επεισόδια.\nΟ Λαυρεντιάδης δεν ήθελε\nΒιάστηκαν να γράψουν για "πόρτα" του Β.Μαρινάκη στον Λ.Λαυρεντιάδη.\nΗ αλήθεια είναι ότι ο ιδιοκτήτης του Ολυμπιακού ζήτησε από τον ανερχόμενο επιχειρηματία να μετάσχει ο ίδιος στο Δ.Σ., αλλά αυτός όρισε τον στενό του συνεργάτη Αντώνη Ρογκόπουλο.\nΘα βάλει το χέρι στον δημόσιο κορβανά για τους ανυπόληπτους Μεσογειακούς\nΤελικά θα τους κάνουμε τους Μεσογειακούς του 2013.\nΉδη η κυβέρνηση εκταμιεύει τα πρώτα 5 εκ.ευρώ και εξετάζει σοβαρά το ενδεχόμενο μετατάξεων ανθρώπων του αθλητισμού, που εργάζονται στον ευρύτερο δημόσιο τομέα, ώστε να εξοικονομηθούν επιπλέον πόροι.\nΤόσο μεγάλη ανάγκη ήταν να πάρουμε μια αμφισβητούμενου κύρους διοργάνωση, τη στιγμή που κόβονται συντάξεις και επιδόματα;\nΣαν την Ψωροκώσταινα\nΠερίπου 100 οπαδοί της Γιαγκελόνια έκαναν πόλεμο νεύρων με συνθήματα, χειρονομίες και αποδοκιμασίες έξω από το ξενοδοχείο της αποστολής του Αρη.\nΤην ίδια ώρα μια πολωνέζα που ήταν σερβιτόρα σε ξενοδοχείο της Χαλκιδικής για τρία χρόνια, προσπαθούσε να εξυπηρετήσει ως μεταφράστρια τους έλληνες δημοσιογράφους!\nΕuropa League, σου λένε μετά.\nΝτιέγκο κατά δικαίων και αδίκων\n"Ο πρόεδρος της ομοσπονδίας Γκροντόνα μου είπε ψέματα και ο Μπιλάρδο με πρόδωσε"\nΟ Ντιέγκο Μαραντόνα αποχαιρετά την εθνική Αργεντινής, με τον γνωστό του τρόπο.\nConn-x vs Nova\nΗ Conn-x TV του ΟΤΕ ετοιμάζεται για το μέλλον, καθώς μετά το 2012 όλα θα αλλάξουν.\nΛήγει η συμφωνία με τη SuperLeague, με τους ελεύθερους σταθμούς εθνικής εμβέλειας, αλλά και η ίδια η εξέλιξη της τεχνολογίας θα επιβάλει νέους κανόνες, όταν π.χ. η διάδοση του Internet , θα είναι πολύ μεγαλύτερη και θα επιτρέπει τη διάθεση του οπτικοακουστικού προϊόντος και με άλλο τρόπο.\nΜέχρι τότε , το μόνο ελεύθερο προϊόν από την περίοδο 2011-12 θα είναι ο Ολυμπιακός, οπότε η μάχη των δύο ανταγωνιστών (Conn-x και Nova) θα είναι για τους αγώνες της δημοφιλέστερης ελληνικής ομάδας .\nΦανερό κεντρικό ρόλο πρέπει να παίξει η πολιτεία.\nΉταν εκείνη που έδωσε πριν από χρόνια τη δυνατότητα στις ομάδες να διαπραγματεύονται ελεύθερα τα δικαιώματά τους, με αποτέλεσμα να μη δημιουργηθεί μια υγιής αγορά .\nΉταν εκείνη που έπαιξε με τα τηλεοπτικά δικαιώματα των ομάδων μέσω της ΕΡΤ.\nKαι είναι εκείνη που έως σήμερα δεν έχει συντάξει τη λίστα με τα γεγονότα μείζονος αθλητικής σημασίας, καθυστερώντας να υιοθετήσει τη σχετική ευρωπαϊκή οδηγία που προβλέπει κανόνες για τις συμβάσεις που υπογράφονται με τις ΠΑE.\nΣυγκρατημένος ο Ζαγοράκης\n«Ακόμη δεν τέλειωσε τίποτα. Υπάρχει ένα δεύτερο ημίχρονο στην Τούμπα. Εκεί θα κριθούν όλα»\nΘοδωρής Ζαγοράκης, πρόεδρος του ΠΑΟΚ.\nΌταν ξέρεις από μπάλα, ξέρεις και τα (ενδεχόμενα) γυρίσματά της.\nΣτο ναό της Τούμπας\nKαι ο περίφημος ΠΑΟΚτσης ιερέας ήταν στην υποδόχή της αποστολής της ομάδας στο αεροδρόμιο "Μακεδονία" στις 5.30 το πρωϊ.\nΠροφανώς ο καθαιρεθείς παπα-Χρήστος πήρε μετά μαζί του τους άλλους 300 φανατικούς και έκαναν τη δική τους Θεία Λειτουργία στο ναό της...Τούμπας.\nΜένει με 57 εκ.ευρώ στον ΟΠΑΠ ο Κόκκαλης\nΧωρίς διαγωνισμό o OΠΑΠ ανανεώνει για 1+1 έτος τη σύμβαση της Intralot.\nTα ετήσια έσοδα της εταιρείας του Σωκράτη Κόκκαλη από τη νέα συμφωνία προσδιορίζονται στα 57 εκ.ευρώ.\nΗ ελληνική τραγωδία του Αίαντα\n«Ο Άγιαξ απειλείται να ζήσει μια ελληνική τραγωδία. Η ομάδα του Γιολ πρέπει να κερδίσει μέσα στην περίφημη Τούμπα και το βράδυ της Τετάρτης αναμένεται να είναι καυτό»\nΗ ηλεκτρονική έκδοση της ολλανδικής εφημερίδας "Telegraaf" δίνει τη διάσταση που αποφεύγει να δεί ο Γιόλ.\n5 εκ. ευρώ προς το ταμείο του ΠΑΟΚ\nAν ο ΠΑΟΚ αποκλείσει τον Άγιαξ, θα συμετάσχει στα play-offs του Champions League, κάτι που σημαίνει ότι θα έρθουν στο ταμείο της ΠΑΕ δύο εκατομμύρια ευρώ, αφού σε αυτή τη φάση υπάρχει κεντρική διαχείριση τηλεοπτικών δικαιωμάτων.\nΣε περίπτωση που ο ΠΑΟΚ δεν καταφέρει να προκριθεί στους ομίλους του Champions League, τότε θα παίξει απευθείας στους ομίλους του Europe League, κάτι που σημαίνει ότι θα εισπράξει ακόμη τρία εκατομμύρια.\n"Εκτεθήκαμε ανεπανόρθωτα με τις συμπαιγνίες, το γκρουπάρισμα ομάδων και τις εξωγενείς παρεμβάσεις στις εκλογές της Superleague", ομολογεί η Ξάνθη.\nΚι επειδή όταν "πονάει κεφάλι-κόψει κεφάλι", προτείνει να ακυρωθούν οι αρχαιρεσίες για τον νέο πρόεδρο και να επιλέγεται ένας κάθε χρονιά από κάθε ομάδα, με αλφαβητική σειρά!\nΤον Ψωμιάδη και τον Μπέο, τους ρωτήσατε;\n«Πίστευα ότι θα κερδίζαμε 3-0»\nΝτικ Γιόλ, προπονητής του Άγιαξ.\nΚι εμείς πιστεύαμε ότι δεν θα σας βλέπαμε στον πάγκο.\nΘα κουρέψει τη γλώσσα του!\n"Είμαστε όλοι πάρα πολύ χαρούμενοι αλλά τίποτα δεν τελείωσε, θα μαλλιάσει η γλώσσα μου να το λέω. Ας προκριθούμε και μετά... θα την κουρέψω!"\nΜήνυμα ωριμότητας και αυτοσαρκασμού στο paokmania.gr\nΚαι τώρα η ατμόσφαιρα της Τούμπας\n"Όχι μόνο σε αγώνες Τσάμπιονς Λιγκ, αλλά σε όλους τους αγώνες η ατμόσφαιρα της Τούμπας, παίζει τον δικό της ρόλο"\nΟ Αντελίνο Βιερίνια ξέρει ότι η 4η Αυγούστου είναι κοντά.\n"Το 1-1 είναι αποτέλεσμα-παγίδα"\nΟ Παύλος Δερμιτζάκης κάνει μάθημα αυτοσυγκράτησης.\nΠου να μην έμενε από δύναμη\n"Ζήτησα αλλαγή γιατί έμεινα χωρίς δύναμη. Δεν έκανα προετοιμασία, ήμουν μόνο με τρεις προπονήσεις"\nΟ σκόρερ Βλάνταν Ιβιτς εξηγεί πως γράφεται η ιστορία.\n"Καπέλο" 750.000 ευρώ για Μπουμσόνγκ\n«Την ώρα που ο Παναθηναϊκός αρχικά είχε την ελπίδα ότι θα μπορούσε να αποκτήσει τον Μπουμσόνγκ ως ελεύθερο, θα χρειαστεί να πληρώσει το ποσό των 750.000 ευρώ στη Λιόν για την πραγματοποίηση της μεταγραφής»\nΗ γαλλική αθλητική εφημερίδα "Εκίπ" αποκαλύπτει το "καπέλο" που θα υποχρεωθεί να πληρώσει ο Τζίγκερ.\nΕπιστρατεύουν όση βενζίνη τους έμεινε οι ΠΑΟΚτσήδες\nΤο γλεντάνε στη Θεσσαλονίκη οι ΠΑΟΚτσήδες.\nΚαι μάλλον θα το πάνε σερί μέχρι τις 5 το πρωϊ.\nΓια να υποδεχτούν την αποστολή στο αεροδρόμιο "Μακεδονία".\nΘα επιστρατεύσουν όση...βενζίνη τους έμεινε.\nΥποδειγματικοί οι "κακόφημοι"\nΜάλλον θα κατάπιαν τη γλώσσα τους κάποιοι Ολλανδοί δημοσιογράφοι που μιλούσαν για "κακόφημους οπαδούς του ΠΑΟΚ".\nΥποδειγματική η παρουσία των 3.000 ελλήνων φιλάθλων στο "Αμστερνταμ Αρίνα".\nΜάλιστα κέρδισαν και τη μάχη της κερκίδας.Από το άνω διάζωμα ακούγονταν περισσότεροι...\nΤα πολλά λόγια συνήθως δεν δικαιώνονται.\nΟμως σε δύο περιπτώσεις στο Αμστερνταμ ο κανόνας δεν ίσχυσε.\n-Ο Αγγελος Αναστασιάδης έλεγε ότι "τώρα οι παίκτες θα το πάρουν πάνω τους, μετά την απόλυση Μπερέτα" και αυτό έγινε στο δεύτερο ημίχρονο του αγώνα.\n-Ο Βλάνταν Ιβιτς προέβλεπε ότι ο ΠΑΟΚ θα σκοράρει. Απέφυγε απλώς να μας πει ότι θα βάλει το γκολ ο ίδιος.\n"Εχω έναν ακόμη χρόνο συμβόλαιο με τον Παναθηναϊκό"\nΟ Ζιλμπέρτο Σίλβα από τη Βραζιλία βάζει τέλος στα όνειρα της Φλαμένγκο.\nΠως έγραψε ιστορία\nΕίχε ζητήσει αλλαγή ο Ιβιτς, δύο λεπτά πριν σημειώσει το γκολ.\nΜέχρι να ετοιμαστεί ο Φωτάκης και να το αποφασίσει οριστικά ο Δερμιτζάκης, ο Σέρβος είχε σκοράρει.\nΠώς γράφεται η ιστορία...\n"Φέρτε μας Άγιαξ και σεντόνι"\n"Πότε θάρθει η Τετάρτη να κουνήσω σεντόνι στην Τούμπα;"\nMήνυμα οπαδού του ΠΑΟΚ σε φόρουμ που στενάζει από ενθουσιασμό.\n64% κατά Μπερέτα\nΛίγο πριν τη λήξη του αγώνα Αγιαξ-ΠΑΟΚ(1-1), έκλεισε η ψηφοφορία της "ΔΙΚΗΣ" για την απομάκρυνση Μπερέτα.\nΤο 64% όσων ψήφισαν συμφώνησαν με την απόφαση της διοίκησης του ΠΑΟΚ να απολύσει τον Ιταλό προπονητή.\nΔιόρθωση στο ημίχρονο και ανοιχτή πρόκριση\n"Στο ημίχρονο αναλύσαμε τα λάθη μας, τα διορθώσαμε και πήραμε την ισοπαλία στο Αμστερνταμ"\nΟ Παύλος Δερμιτζάκης ζεί το όνειρο του με τον ΠΑΟΚ.\nΣτους δρόμους της Ιταλίας ο Ηρακλής!\nΟ Ηρακλής έφτασε στο προπονητικό κέντρο του Σπιάτζο, στην περιοχή Τρέντο, στην Ιταλία, δεν έμεινε ικανοποιημένος από το ξενοδοχείο και ψάχνει νέο χώρο όπου θα φιλοξενηθεί!\nΚαλά, δεν πήγε κάποιος να το δει;\nΤελικά βρέθηκε άλλο ξενοδοχείο στη Μοντάνα.\nΠιστοποιητικό συμμετοχής στο πρωτάθλημα χορήγησε σε ΠΑΟΚ, Πανσερραϊκό, Καβάλα και Λάρισα, η ΕΕΑ (Επιτροπή Επαγγελματικού Αθλητισμού).\nΑφού πήραν το ok από την Επιτροπή Αδειοδότησης της ΕΠΟ και από το υπουργείο Ανάπτυξης.\nΠολυεπιτροπεία χωρίς νόημα.\nΓια να εισπράτουν κάποιοι καρεκλοκένταυροι επιμίσθια.\nΜήπως οφείλει να κάνει πράξη τη δέσμευσή του ο ΓΓΑ Πάνος Μπιτσαξής και να εισηγηθεί στον Π.Γερουλάνο την ενοποίηση των 3 επιτροπών σε μία;\n« Ακουσα ότι οι άνθρωποι του Αρη ήταν πολύ χαρούμενοι επειδή κληρώθηκαν με εμάς. Νομίζω, όμως, ότι ήρθε η ώρα να μάθει η Ευρώπη τη Γιαγκελόνια»\nΟ Βραζιλιάνος αμυντικός της πολωνικής ομάδας Τιάγκο Ρανζέλ Τσίονεκ, διδάσκει το δικαίωμα στο όνειρο.\nΔεν έχει εμπλοκή στο σικέ ματς ο Βασάρας\nMπορεί ο Βασάρας να ήταν ο διαιτητής του ύποπτου αγώνα Ντιναμό Ζάγκρεμπ-Αρσεναλ (0-3), αλλά δεν προκύπτει εμπλοκή του στο στήσιμο.\nΟι Κροάτες δέχτηκαν τα τρία γκολ σε 16 λεπτά και η συμμορία Σάπινα στοιχημάτισε στο συγκεκριμένο γεγονός, αποκομίζοντας 5 εκ.ευρώ.\nΣυμπτωματικά ο Βασάρας σφύριξε και σε άλλο ύποπτο ματς (Αντερλεχτ-Ιντερ το 2004).\nH αμερικάνικη εταιρεία Procter & Gamble είναι ο 11ος χορηγός της ΔΟΕ μέχρι το 2020.\nΗ εταιρεία θα καταβάλει περίπου 100.000.000 δολάρια σε τέσσερα χρόνια.\nΈτσι η ΔΟΕ άγγιξε το 1.000.000.000 δολάρια σε χορηγίες!\nΆλλο ματς με Μακάμπι\n"Η Μπέσα ήταν μία μικρή ομάδα, ενώ η Μακάμπι είναι μία ευρωπαϊκή ομάδα και, αν θέλουμε να περάσουμε, θα πρέπει να παλέψουμε"\nEβαλντ Λίνεν, προπονητής του Ολυμπιακού.\nΕξουθενωμένοι δηλώνουν οι Μουντιαλικοί παίκτες του Αγιαξ\n"Γυρνώντας πίσω στο γήπεδο, δεν περίμενα ότι θα έπαιζα τόσο γρήγορα. Το ίδιο αισθάνονται και τα άλλα παιδιά, που έπαιξαν στο Παγκόσμιο Κύπελλο. Ένας από τους λόγους που δεν είδατε καλό θέαμα από τους μεγάλους παίκτες, είναι το γεγονός πως τα ματς είναι τόσα πολλά και η κούραση μεγάλη"\nΟ διεθνής μέσος του Άγιαξ Ντέμι Ντε Ζέουβ δηλώνει εξουθενωμένος για το αποψινό ματς με τον ΠΑΟΚ.\n«Οι μέσοι της ΑΕΚ χτυπούσαν στο ψαχνό. Μόνο φιλικό παιχνίδι δεν ήταν»\nΣαμ Αλαρντάις, προπονητής της Μπλάκμπερν.\nΖιλμπέρτο: "Mήπως δεν με θέλει ο ΠΑΟ;"\n«Δεν έχω συμφωνήσει με την Φλαμένγκο και κανείς δεν έχει μιλήσει μαζί μου. Κάνω διακοπές στην Βραζιλία και κανείς δεν με πλησίασε από καμία ομάδα. Ούτε καν από τον Παναθηναϊκό δεν με έχουν πάρει όλο αυτό το διάστημα.Αυτό που θέλω να πω στον κόσμο είναι ότι ο μόνος τρόπος για να φύγω από τον Παναθηναϊκό, με τον οποίο έχω ακόμη ένα χρόνο συμβόλαιο, είναι να με φωνάξουν από το κλαμπ και να μου πουν "Ζιλμπέρτο σε ευχαριστούμε, αλλά δεν σε υπολογίζουμε". Μόνο αυτός ο τρόπος υπάρχει»\nΟ Ζιλμπέρτο Σίλβα προλαβαίνει τη...συνέντευξή του.\nΣτην Πάτρα το Κέρκυρα-ΑΕΚ\nΔεν είναι κατάλληλο για την πρεμιέρα της Superleague το γήπεδο της Κέρκυρας.\nΕτσι ο αγώνας Κέρκυρας-ΑΕΚ ενδέχεται να γίνει στην Πάτρα.\nΑπορρίπτει ο ΠΑΟ-Συνέντευξη ο Ζιλμπέρτο\nΑπέρριψε την πρόταση της Φλαμένγκο για τον Ζιλμπέρτο Σίλβα ο Παναθηναϊκός, αλλά ο Βραζιλιάνος θα δώσει συνέντευξη Τύπου στο Ρίο,απόψε στις 8.\n100 ΠΑΟΚτσήδες μένουν απ΄ έξω\nΠαρότι το "Αμστερντσμ Αρίνα" δεν θα γεμίσει απόψε, οι Ολλανδοί αρνούνται 100 επιπλέον εισιτήρια στους ΠΑΟΚτσήδες.\nΜένουν αυστηρά για λόγους ασφαλείας στα 2.750 που διέθεσαν αρχικά και εξαντλήθηκαν.\nΈτσι αυτοί οι εκατοί οπαδοί του "Δικεφάλου" που δεν φάνηκαν προνοητικοί, θα μείνουν έξω από το γήπεδο.\n..."Ντού" αποκλείεται, καθώς υπάρχουν 145 κάμερες ασφαλείας!\nΑκόμη παζαρεύουν τον Μπουμσόνγκ\n"O Παναθηναϊκός θέλει να πάρει τον Μπουμσόνγκ ως ελεύθερο, αλλά η Λιόν ζητεί κάποια χρήματα ως αποζημίωση, υποστηρίζοντας πως ο παίκτης έχει συμβόλαιο για ένα ακόμα χρόνο"\nΗ γαλλική ιστοσελίδα «lyonmag.com» αποκαλύπτει τα παζάρια για τον Μπουμσόνγκ.\nΟ Σάντος "έφαγε" τον Χαριστέα\nΧαριστέα,Αμανατίδη, Τζιόλη, Μόρα και Πατσατζόγλου δεν κάλεσε ο Σάντος στην Εθνική.\nΆρχισε το ξήλωμα του πουλόβερ του Ρεχάγκελ.\nΕΠΟ, "κλειστόν λόγω διακοπών"\nΠαρέμβαση Πιλάβιου ζητεί ο ΠΣΑΠ, ώστε η Επιτροπή της ΕΠΟ που δικάζει διαφορές ομάδων-παικτών να παίρνει γρήγορες αποφάσεις.\nΠρος το παρόν, τα μέλη της Επιτροπής βρίσκονται σε...διακοπές, ενώ οι ποδοσφαιριστές ξεροσταλιάζουν για μια μεταγραφή.\nΑναπληρωματικοί δεν υπάρχουν;\nΟι κακόφημοι οπαδοί του παρελθόντος\n"Πάντα έχουμε το νου μας στους κακόφημους οπαδούς του ΠΑΟΚ"\nΗ ολλανδική ιστοσελίδα "parool.nl" μάλλον έχει χάσει επεισόδια.\nΣτο χέρι του Τζίγκερ\n«Υπάρχει ενδιαφέρον για τον Ζιλμπέρτο Σίλβα, που χάρηκε πολύ με το γεγονός. Ήμουν δίπλα του όταν μίλησε με τον Ζίκο στο τηλέφωνο. Η Φλαμένγκο είναι μία ομάδα που εξιτάρει τους πάντες. Είναι Βραζιλιάνος, βρίσκεται μερικά χρόνια στο εξωτερικό και θα ήθελε να γυρίσει.Η κατάσταση, όμως, δεν είναι απλή. Δεν εξαρτάται από τον παίκτη, αλλά από το αν θα συμφωνήσουν οι δύο ομάδες»\nΡικάρντο Γκόμες, μάνατζερ του Ζιλμπέρτο Σίλβα.\nΤο δώρο του νεογέννητου\nΟι ΠΑΟΚτσήδες προσεύχονται να γεννήσει σήμερα το πρώτο της παιδί η κυρία Σουάρεζ, ώστε ο Ουρουγουανός φορ του Αγιαξ να πάει στη Βαρκελώνη να την συναντήσει και να μην αγωνιστεί απόψε.\nΑν παίξει, ο Λουίς έχει έναν σοβαρό στόχο: να σημειώσει το εκατοστό του γκολ με τη φανέλα του Αγιαξ (έχει 99) και να το χαρίσει στο νεογέννητο.\nΥπάρχουν και καλύτερα δώρα.\nΕυρύχωρη κερκίδα για τους ΠΑΟΚτσήδες\n"ΠΑΟΚ Fans 1926"\nΑυτό θα είναι το μοναδικό (αλλά τεράστιο) πανό των 3.000 οπαδών του ΠΑΟΚ που θα βρεθούν απόψε στο "Αμστερνταμ Αρίνα".\nΜάλιστα θα καθήσουν σε ευρύχωρο διάζωμα, καθώς το γήπεδο δεν πρόκειται να γεμίσει και ορισμένες θύρες θα μείνουν κλειστές.\nΤο δεύτερο μήνυμα του Νιόπλια\n"Δεν μας φτάνουν ο Σισέ και ο Γκοβού. Οι καλές ομάδες πρέπει να έχουν τρεις επιθετικούς"\nΟ Νίκος Νιόπλιας στέλνει και δεύτερο μήνυμα στον Τζίγκερ.\nΤο διαδικτυακό "καλό βράδυ" του Ζιλμπέρτο\n"Καλησπέρα σε όλους. Δεν υπάρχει ακόμα συμφωνία με την Φλαμένγκο, όμως το γεγονός είναι πως υπάρχει πρόταση. Περισσότερες λεπτομέρειες θα ξεκαθαρίσουν αύριο (σήμερα). Καλό σας βράδυ"\nΟ Ζιλμπέρτο Σίλβα από χθες στο Twitter στέλνει το μήνυμα και παγώνει τους φίλους του Παναθηναϊκού.\nΓιάννης Μώραλης αντί Γιώργου Λούβαρη σε ΕΠΟ-Superleague.\nΟ Βασίλης Γκαγκάτσης ακόμη δεν βαρέθηκε να περιμένει;\nΧορηγός ο Τοροσίδης\nΟ Πετεινός είναι ένα χωριό, τρία χλμ. μακριά από την Ξάνθη.\nΚαι ως γενέτειρα του Βασίλη Τοροσίδη, έχει ποδοσφαιρική ομάδα, τον Άρη.\nΧορηγός ανέλαβε ο διεθνής ποδοσφαιριστής του Ολυμπιακού και μέλη του Δ.Σ. τα δύο αδέλφια του.\nΣτη μνήμη του πατέρα τους που έφυγε από τη ζωή πριν επτά χρόνια.\nΠολύ καλός ο γυμναστής Νίκος Καρύδας που επελέγη για την εποχή Δερμιτζάκη στον ΠΑΟΚ.\nΌμως το μεγάλο του προσόν είναι η γνώση της ισπανικής γλώσσας.\nΚάποιος πρέπει να φροντίζει να καλμάρει τον Πάμπλο.\nΤον θυμάται ο Πανόπουλος;\nΠέντε εκ. ευρώ έβγαλαν οι αδελφοί Σάπινα και οι συνεργάτες τους από το 0-3 της Αρσεναλ στο Ζάγκρεμπ.\nΞέρετε ποιός ήταν ο τερματοφύλακας της Ντιναμό που δέχτηκε τα τρία κωμικά γκολ και τώρα κατέθεσε ως βασικός ύποπτος στην εισαγγελία του Μπόχουμ;\nΟ Ιβάν Τούρινα, γκολκήπερ της Ξάνθης το 2007.\nΩς γνωστόν, στην Ελλάδα δεν υπάρχουν στημένα ματς.\nΠιέζουν οι Καταλανοί για ανεξαρτητοποίηση\nΓιούχαραν τον ισπανικό εθνικό ύμνο στη Βαρκελώνη, όπου άρχισε το ευρωπαϊκό πρωτάθλημα στίβου.\nΜάλιστα οι θεατές ανέμιζαν καταλανικές σημαίες.\nΟι φωνές για ανεξαρτητοποίηση, πήραν σήμερα και τη μορφή επίσημου γραπτού αιτήματος προς την ισπανική κυβέρνηση.\nΟ πρώην πρόεδρος της Μπάρτσα Λαπόρτα καραδοκεί, καθώς θέλει να έχει πολιτικό ρόλο.\n«When you want to keep going and going and going» («όταν θες να συνεχίζεις και να συνεχίζεις και να συνεχίζεις»)\nΔιαφημιστικό σλόγκαν της εταιρείας προφυλακτικών Durex,με πρωταγωνιστές τους τενίστες Τζον Ίσνερ και Νικολά Μαχού που έπαιζαν επί 11 ώρες και 5 δευτερόλεπτα στο Γουίμπλετον.\n15 χρόνια γύρισε πίσω ο ΕΣΑΚΕ για να βοηθήσει τις ΚΑΕ που αντιμετωπίζουν οικονομικά προβλήματα.\nΑποφάσισε να εφαρμόσει την κεντρική τηλεοπτική διαχείρηση, με τη συναίνεση των εύρωστων Παναθηναϊκού και Ολυμπιακού.\nLive στη Web TV η ΑΕΚ\nwww.myp2p.eu και www.iraqgoals.net\nΜπαίνοντας σε μία από αυτές τις δύο διευθύνσεις, μπορείτε να παρακολουθήσετε live την ΑΕΚ εναντίον της Μπλάκμπερν στην Αυστραλία (ώρα έναρξης 11 το πρωϊ).\nΔεν είναι και στο καλύτερο επίπεδο οι σχέσεις Νικητιάδη-Μπιτσαξή.\nΟ υφυπουργός Πολιτισμού λειτουργεί αποσπασματικά σε αθλητικά ζητήματα (άλλοτε παιρνει και άλλοτε...αφήνει αρμοδιότητες) και έχει προκαλέσει αντιδράσεις στη ΓΓΑ.\nΟ υπουργός Πολιτισμού Παύλος Γερουλάνος είναι ενήμερος της κατάστασης, παρότι ο Π.Μπιτσαξής προσπαθεί να μην ρίχνει "λάδι στη φωτιά".\nΔυσαρεστημένος ο Νιόπλιας\nΗ δήλωση Νιόπλια ("ο Μπουμσόνγκ δεν ήταν μέσα στις τρεις πρώτες επιλογές μου") αποκάλυψε την υποβόσκουσα δυσαρέσκεια του έλληνα προπονητή.\nΚαμία από τις εισηγήσεις του δεν έγινε δεκτή από τον Τζίγκερ, αλλά τηρεί σιγήν ασυρμάτου, καθώς ήταν επιλογή Πατέρα.\nΑφήστε που ο Παύλος Γιαννακόπουλος ουδέποτε είδε με καλό μάτι την παρουσία Νιόπλια στον "πράσινο" πάγκο.\nΈπεφτε λίγος για τον Άρη\nΣτα 34 του, ο Σεμπάστιαν Αμπρέου ανανέωσε για άλλα δύο χρόνια το συμβόλαιο του με την Μποταφόγκο.\nΕίχε και παρουσία στο Μουντιάλ (έστω ολιγόλεπτη)με την εθνική Ουρουγουάης, η οποία ήταν η ευχάριστη έκπληξη της διοργάνωσης.\nΤελικά μόνο για τον Άρη δεν έκανε.\nΠαιχνίδι στην μισή Αρένα!\nΗ προπώληση των εισιτηρίων για το παιχνίδι του Άγιαξ με τον ΠΑΟΚ δεν ήταν η αναμενόμενη.\nΜέχρι τώρα δεν έχουν πουληθεί περισσότερα από 20.000 εισιτήρια και απόψε στην "Αρένα" του Αμστερνταμ υπάρχει σοβαρό ενδεχόμενο να μείνει κλειστό το μισό γήπεδο!\nΑυτή είναι η τελευταία ενημέρωση που δόθηκε από αξιωματούχους του Άγιαξ, στην παράκληση ανθρώπων του ΠΑΟΚ να δώσουν περισσότερα εισιτήρια για τους Έλληνες φιλάθλους, που κατά τα φαινόμενα θα είναι περισσότεροι πάνω από 3.000.\nΟι αξιωματούχοι του Άγιαξ επικαλέστηκαν λόγους ασφαλείας και ενημέρωσαν πως το πάνω διάζωμα του γηπέδου θα μείνει κλειστό (!), με εξαίρεση το κομμάτι τριών χιλιάδων θέσεων, που θα καθήσουν οι Έλληνες φίλαθλοι κι ένα αντίστοιχο κομμάτι στο άλλο πέταλο, όπου κάθονται οι φανατικοί οπαδοί του Άγιαξ.\nΑυτό σημαίνει ότι στο πάνω διάζωμα θα καθήσουν 6.000 φίλαθλοι και στο κάτω, άλλοι 25.000.\n"Αγιαξ είμαστε, αλλά μην την πατήσουμε"\n"Ο ΠΑΟΚ μπορεί να μην συγκαταλέγεται στις τοπ ομάδες της Ευρώπης, αλλά θέλει ιδιαίτερη προσοχή για να μην την πατήσουμε"\nO Σουηδός χαφ του Άγιαξ Ράσμους Λίντγκρεν ξέρει να πατάει στη γη.\n"Ο Paul είναι σύμβολο παρακμής και αποσύνθεσης της Δύσης"\nΟ πρόεδρος του Ιράν Mahmoud Ahmadinejad επικρίνει το χταπόδι με τις...αχτύπητες προβλέψεις στο Μουντιάλ.\n"Πανέξυπνος ηγέτης ο Μπουμσόνγκ"\n«O Mπουμσόνγκ μπορεί να γίνει ηγέτης της άμυνας του Παναθναϊκού. Είναι ποδοσφαιριστής με ισχυρή προσωπικότητα, πανέξυπνος και με πολύ καλή αντίληψη.Η προσωπική μου εκτίμηση είναι ότι για τον Παναθηναϊκό η απόκτηση του Μπουμσόνγκ αποτελεί τεράστια ενίσχυση»\nΓκι Ρου, πρώην προπονητής της Οσέρ.\nΚι ας τον θεωρεί τέταρτη επιλογή ο Νιόπλιας.\nΝουθεσίες από έναν Ράμπο\n"Συνεντεύξεις θα δίνετε μόνο με άδεια της δίοικησης. Τα προσωπικά blogs επιτρέπονται, αλλά να προσέχετε τι γράφετε"\nΟ γενικός αρχηγός του Ολυμπιακού Τάσος Μητρόπουλος νουθετεί τους παίκτες της ομάδας, χωρίς -προφανώς-να θυμάται τα νιάτα του.\nΜπουμπένκο όπως Μπερέτα\nΣτον Ηρακλή μάλλον θέλουν να διεκδικήσουν θέση στο βιβλίο των ρεκόρ Γκίνες.\nΑλλιώς δεν εξηγείται η πρόσληψη του Γιώργου Καπαγιαννίδη στη θέση του τεχνικού διευθυντή, τη στιγμή που είναι ο ατζέντης του προπονητή της ομάδας Γιόζεφ Μπουμπένκο.\nΗ επιλογή προκαλεί κραδασμούς, εκθέτει τον Σλοβάκο τεχνικό και δίνει το έναυσμα για λύση αλά Μπερέτα.\nΌταν δεν σε λένε Ριέρα\n"Μέχρι τον Ιούλιο του 2011 θα εισπράξετε τα οφειλόμενα από πριμ και δόσεις συμβολαίων, τα οποία χρονολογούνται από τη σεζόν 2008-09, αλλά και την περσινή αγωνιστική περίοδο"\nΟ αντιπρόεδρος του Ολυμπιακού Γιάννης Κεντ ενημερώνει τους πολίστες της ομάδας για την οικονομική πολιτική που θα ακολουθήσει και βάζει ιδέες στον υπουργό Οικονομικών Γιώργο Παπακωνσταντίνου.\nOι αδελφοί Σάπινα έστησαν και το Ντιναμό-Αρσεναλ (0-3)!\nEνώπιον της εισαγγελίας του Μπόχουμ που ερευνά ως ύποπτους 270 ευρωπαϊκούς αγώνες, βρέθηκε πριν από δέκα ημέρες ο τερματοφύλακας της Ντιναμό Ζάγκρεμπ, Ιβάν Τούρινα.\nΤην αποκάλυψη έκανε χθες ο αναπληρωτής πρόεδρος του συλλόγου Ζντάβκο Μάμιτς επιτιθέμενος στα ΜΜΕ για τη διάσταση που έδωσαν στις έρευνες που γίνονται για τον τελικό κυπέλλου Ντιναμό – Χάιντουκ και την εμπλοκή του αδερφού του.\nΣυγκεκριμένα είπε: «Μέρος των ίδιων ερευνών αποτελεί και η κλήση του τερματοφύλακα Ιβάν Τούρινα επειδή ο αγώνας Ντιναμό - Άρσεναλ (0-3) θεωρείται ύποπτος και ερευνάται. Κλήθηκε σαν μάρτυρας και μια από τις ερωτήσεις που του έγινε ήταν αν πήγα στα αποδυτήρια και του είπα να αφήσει το ματς».\nΤο παιχνίδι έγινε το 2006 στο πλαίσιο της προκριματικής φάσης του Τσάμπιονς Λιγκ. Σύμφωνα με δημοσίευμα της ιστοσελίδας sportskenovosti.hr στις εξέδρες βρισκόταν τα αδέρφια Άντε και Μίλαν Σάπινα, οι οποίοι σύμφωνα με τα στοιχεία των Γερμανικών αρχών κέρδισαν από αυτό το παιχνίδι 3 εκατομμύρια ευρώ.\nΣύμφωνα με πληροφορίες κάποιος από την Κροατία ενημέρωσε ότι η Ντιναμό γιόρτασε την ήττα της κερδίζοντας 2 εκατομμύρια ευρώ!\nΟι γερμανικές αρχές πιστεύουν ότι το συνολικό ποσό που κερδήθηκε ήταν 5 εκατομμύρια ευρώ και υποπτεύονται ότι ρόλο στη ιστορία έπαιξαν παράγοντες της Ντιναμό που πήγαν στα αποδυτήρια και μίλησαν στους παίκτες.\nΗ απόδοση του τερματοφύλακα Τούρινα ήταν τραγική όπως και οι ενέργειές του στα τρία γκολ που δέχτηκε.\nΔιαιτητής του αγώνας ήταν ο κορυφαίος Έλληνας ρέφερι Κύρος Βασάρας, ο οποίος δεν έχει καμία εμπλοκή και στο όνομά του δεν γίνεται καμία αναφορά στα δημοσιεύματα. Το στήσιμο σύμφωνα με τις γερμανικές άρχες φέρεται να έγινε από τα αδέρφια Σάπινα και τους παράγοντες του Κροατικού συλλόγου.\nΓιατί παραιτήθηκε ο Γαμπρίτσος-"Παγώνουν" τα αθλητικά στην ΕΡΤ\nΤο θέμα των συμβασιούχων προτάσει για την παραίτησή του ο πρόεδρος και διευθύνων σύμβουλος της ΕΡΤ Γιώργος Γαμπρίτσος.\nΦαίνεται-όμως- ότι οι λόγοι είναι διαφορετικοί:\n1.To πόρισμα με τις ατασθαλίες της διοίκησης Παναγόπουλου επρόκειτο να σταλεί από τον υπουργό Πολιτισμού Π.Γερουλάνο στον εισαγγελέα και ο κ.Γαμπρίτσος δεν συμφωνούσε.\n2.Ο μισθός του δεν θα ξεπερνούσε τα 6.800 ευρώ μικτά μηνιαίως, ενώ του είχαν υποσχεθεί 15.000.\nΤο "τιμόνι" της ΕΡΤ παίρνει πλέον ο δικηγόρος Θανάσης Παπαγεωργίου, συνεπικουρούμενος από δύο έμπιστους συνεργάτες του κ.Γερουλάνου (Ζάνας-Στεφάνου).\nΗ παραίτηση Γαμπρίτσου "παγώνει" και τις επικείμενες συμφωνίες για τα τηλεοπτικά δικαιώματα των αθλητικών συναντήσεων.\nΑν ο ΠΑΟΚ περάσει σε όμιλο του Τσάμπιονς Λιγκ, τα έσοδα αναμένεται ότι θα φτάσουν τα 10 εκ. ευρώ.\nΌσο είναι το πρωτογενές χρέος προς το Δημόσιο.\nΣυμμαχία με ημερομηνία λήξης\nΚόκκαλης πρόεδρος-Μαρινάκης αντιπρόεδρος.\nΜε παραστάτες Νταϊφά και Σωκράτη τζούνιορ.\n77% "όχι" σε "κουλοχέρηδες"-"φρουτάκια"\n-Το 42% των Ελλήνων πολιτών δαπανά χρήματα σε τυχερά παιχνίδια, με το μέσο ατομικό κόστος δαπανών να φτάνει τα €94 μηνιαίως\n-Το 13% του δείγματος παρουσιάζει ενδείξεις εξάρτησης στα τυχερά παιχνίδια ενώ 20% των ερωτηθέντων έχουν αντιμετωπίσει προβλήματα στο άμεσο οικογενειακό τους περιβάλλον λόγω των τυχερών παιχνιδιών\n-Το 77% του δείγματος διαφωνεί με την εγκατάσταση ηλεκτρονικών τυχερών παιχνιδιών («κουλοχέρηδες» και «φρουτάκια») σε χιλιάδες σημεία της ελληνικής επικράτειας\n-86% των πολιτών πιστεύει ότι αποτελούν μια σοβαρή εξάρτηση\n-74% ότι αυξάνουν την εγκληματικότητα και παραβατικότητα\n-92% ότι μειώνουν το οικογενειακό εισόδημα\n-58% ότι εξοικειώνουν όλους τους πολίτες με τα τυχερά παιχνίδια\n>>>Ερευνα της VPRC, σε συνεργασία με την "Κίνηση Πολιτών για τον Περιορισμό των Τυχερών Παιγνίων"\nΔεν βιάζεται ο Μαρινάκης\nΣε αντίθεση με τον Σταύρο Αδαμίδη, ο Βαγγέλης Μαρινάκης δεν βιάζεται να κλείσει τη χορηγία της φανέλας του Ολυμπιακού.\nΘέλει πρώτα να κάνει μια μεταγραφή επιπέδου Γκατούζο, ώστε να αυξήσει την διαπραγματευτική του ισχύ.\nΤη στιγμή που ο πρόεδρος της ΑΕΚ ψάχνει μερακλή για να πουλήσει τον Μπλάνκο.\nΠου χάθηκε ο χορηγός Μελισσανίδης;\nΗ ΑΕΚ έβγαλε πέρυσι ολόκληρη τη χρονιά χωρίς σπόνσορα στη φανέλα της.\nTώρα ψάχνει 1 εκατομμύριο ευρώ,αλλά δεν το βρίσκει.\nΟ Δημήτρης Μελισσανίδης προφανώς ενδιαφέρεται μόνο για τις εκλογές της Superleague.\n"Να πάμε στην Τούμπα με σκορ πρόκρισης"\n" Θέλουμε τη νίκη στην έδρα μας, με ένα καλό σκορ, για να τελειώσουμε από τώρα την πρόκριση στην επόμενη φάση του Τσάμπιονς Λιγκ. Ο ΠΑΟΚ είναι πολύ καλός στην έδρα του και δεν θέλουμε να έχουμε προβλήματα εκεί"\nΜάρτιν Γιολ, προπονητής του Άγιαξ.\nΙδού γιατί ο Άγιαξ είναι μεγάλη ομάδα\n«Αύριο το βράδυ είναι ο αγώνας κλειδί με τον ΠΑΟΚ. Οι βραδινοί αγώνες δυστυχώς ενθαρρύνουν την χρήση πυροτεχνημάτων. Τα τελευταία χρόνια, ο Άγιαξ έχει πληρώσει σε πρόστιμα ένα ποσό κοντά στα 50.000 ευρώ. Ο σύλλογος ευελπιστεί, ότι οι οπαδοί θα υποστηρίξουν τους παίκτες με έναν διαφορετικό τρόπο. Η αναζήτηση για βεγγαλικά θα γίνεται από σκύλο εκπαιδευμένο στην ανίχνευση πυροτεχνημάτων.Οι φίλαθλοι που θα κάνουν το λάθος θα συλληφθούν και θα τους απαγορευτεί η είσοδος στο γήπεδο για τουλάχιστον 18 μήνες. Επίσης, το κόστος του προστίμου που θα επιβληθεί από την ΟΥΕΦΑ στον Άγιαξ, θα καταβάλλεται από τον δράστη»\nΑνακοίνωση του Άγιαξ.\nO Χρυσοχοϊδης "στριμώχνει" την ΕΠΟ\nΕξέλιξη υπάρχει στο θέμα την καταλληλότητας των γηπέδων που θα διεξαχθούν οι αγώνες ποδοσφαίρου.\nΠερίπου ένα μήνα πριν την έναρξη του πρωταθλήματος της Σούπερ Λίγκας η προειδοποίηση του υπουργού προστασίας του πολίτη, Μ. Χρυσοχοϊδη ότι τα γήπεδα που δεν έχουν άδεια θα σφραγιστούν για λόγους ασφάλειας των θεατών και των αθλούμενων, παραμένει εν ισχύ.\nΗ ΕΠΟ θα ζητήσει παράταση ενός έτους στην εφαρμογή του νόμου και παράλληλα θα επιμείνει στις προτάσεις για αλλαγή του οι οποίες επισημαίνονται στις δύο επιστολές που έχει στείλει προς τον ΓΓΑ Πάνο Μπιτσαξή.\nΩστόσο πηγές από το υπουργείο προστασίας του Πολίτη εμφάνιζαν τον Μ. Χρυσοχοϊδη αρνητικό στην πρόταση της ομοσπονδίας να δοθεί παράταση και τόνιζαν ότι αυτό που τους ενδιαφέρει είναι η προστασία και οι συνθήκες ασφάλειας για τους φιλάθλους.\nΤο "καρφί" του Νιόπλια στον Τζίγκερ\n"Ο Μπουμσόνγκ δεν ήταν μέσα στις τρεις πρώτες επιλογές μου"\nΝίκος Νιόπλιας, προπονητής Παναθηναϊκού.\nΕπαφίεται στον εγωϊσμό των παικτών ο Άγγελος\n«Αυτά τα πράγματα δεν είναι καλά. Να αλλάζει προπονητή, δηλαδή, σε λιγότερο από ένα μήνα. Πλέον οι ποδοσφαιριστές του ΠΑΟΚ καλούνται να το πάρουν πάνω τους. Θα λειτουργήσουν εγωϊστικά»\nΑγγελος Αναστασιάδης, προπονητής Εθνικής Κύπρου.\n"Κλειδί" της τηλεοπτικής μάχης ο Ολυμπιακός\nΟ Ολυμπιακός εξακολουθεί να είναι το «κλειδί» του χάρτη των τηλεοπτικών μεταδόσεων και για την περίοδο 2012-15.\nΕξαιτίας της απήχησης της ομάδας, της ισχύος που μεταδίδουν οι μέτοχοί της ΠΑΕ και του γεγονότος πως οι αγώνες του μεταδίδονται ελεύθερα, εξακολουθεί να είναι το «μήλον της έριδος» για 2+1 παίχτες: Τη Nova, τον ΟΤΕ και την ΕΡΤ(;).\nΗ Νova για προφανείς λόγους θέλει να ολοκληρώσει άμεσα ως το τέλος του μήνα τη συμφωνία με τη SuperLeague αναλαμβάνοντας έναντι ανταλλάγματος των υποχρεώσεων που είχε ο Σκάι , θέτοντας ως όρο να μην υπάρξουν δικαστήρια ή άλλες συγκρούσεις της αρχής με το κανάλι.\nΗ Forthnet θέλει να προχωρήσει σε συνεργασία με ανταλλαγή αγώνων της SuperLeague με την ΕΡΤ για τη σεζόν 2010-11, οπότε και λήγει η συμφωνία της κρατικής ραδιοτηλεόρασης με την ερυθρόλευκη ΠΑΕ. Μετά ο Ολυμπιακός μένει ελεύθερος.\nΠαράλληλα όλο αυτό το διάστημα, η Forthnet συνομιλεί με την πλευρά του Σ. Κόκκαλη για την τηλεπικοινωνιακή συνεργασία με τη HOL, σε μια άλλη παράπλευρη προσπάθεια προσέγγισης του Ολυμπιακού, την πλειοψηφία των μετοχών του οποίου είχε ο επιχειρηματίας , πριν τις μεταβιβάσει στον εφοπλιστή Βαγγέλη Μαρινάκη.\nΑπό την άλλη πλευρά ο ΟΤΕ γνωρίζει πως αν θέλει να αποτελέσει αντίβαρο στη Nova, πρέπει να αποκτήσει τα δικαιώματα του Ολυμπιακού, όπως έκαναν στο παρελθόν, η Alpha Digital, και αργότερα η ΕΡΤ.\nΗ κρατική ραδιοτηλεόραση, παρά τις περί του αντιθέτου διαβεβαιώσεις, παραμένει στο στίβο των αθλητικών δικαιωμάτων με την εγγύηση του ανταποδοτικού τέλους.\nΩς τώρα δεν έχει ξεκαθαρίσει αν θέλει να μεταδίδει τον Ολυμπιακό και την επόμενη 3ετία, εφαρμόζοντας το μοντέλο του ανταγωνισμού της προηγούμενης κυβέρνησης, ή αν θα αποσυρθεί από το συγκεκριμένο πεδίο της SuperLeague . Είναι ζήτημα της πολιτικής της ηγεσίας...\nΜια πολύ σοβαρή παράμετρος είναι το κόστος για μια νέα συμφωνία.\nΗ περίοδος 2012-15, για την οποία θα ξεκινήσουν οι συζητήσεις θα έχει βρίσκει την Ελλάδα , στην καλύτερη περίπτωση στην έξοδο από το κύριο μέρος του προγράμματος του ΔΝΤ, με μια κοινωνία που θα πλήττεται από ανεργία, χαμηλού μισθού και περιορισμένη κατανάλωση.\nΔεν είναι βέβαιο πως σε αυτό το τοπίο οι πλατφόρμες θα εξακολουθήσουν να σπαταλούν 40 εκατ. ευρώ την 3ετία για το ελληνικό ποδόσφαιρο.\nHummer θέλανε, φιλόσοφο βρήκανε\n«Μπορεί να μιλάω καλύτερα από έναν ποδοσφαιριστή, όμως αυτό δεν σημαίνει πως έχω πάντα δίκιο»\nΟ Ζαν Αλέν Μπουμσόνγκ φιλοσοφεί, λίγο πριν υπογράψει στον Παναθηναϊκό.\n"Ανοικτός" δηλώνει ο Σορλέν\n«Όλα πάνε καλά για την ώρα. Τώρα έχουμε μπροστά μας τον προκριματικό γύρο του Τσάμπιονς Λιγκ. Θέλω να συνεχίσω εδώ, αλλά εξαρτάται και από τις ευκαιρίες που θα έχω. Είμαι ανοικτός σε όλα. Ακόμη δεν έχω καμία πληροφόρηση σχετικά με το ενδιαφέρον της Σεντ Ετιέν. Δεν έχω τίποτα σοβαρό ακόμα»\nΟλιβιέ Σορλέν, ποδοσφαιριστής του ΠΑΟΚ.\nΣτον πλειστηριασμό ο Ολυμπιακός για Γκατούζο\n«Ο Γκατούζο είναι ακόμα παίκτης μας. Δεν έχουμε καμία πρόταση στα χέρια μας, παρά τα όσα λέγονται. Περιμένουμε να μας προσφέρουν χρήματα και θα δούμε τι θα γίνει»\nΑντριάνο Γκαλιάνι, αντιπρόεδρος της Μίλαν.\nΆρχισε ο πλειστηριασμός.\nΔύο ψωροεκατομμύρια ευρώ θέλει ο Μπερλουσκόνι για να αφήσει ελεύθερο τον Γκατούζο.\nΗ παγωνιά του ΟΑΚΑ\n«Tο μεγάλο μας πρόβλημα είναι ότι δεν έχουμε έδρα. Κατά τα άλλα είμαστε μια πλήρης ομάδα»\nΓιώργος Καραγκούνης, ποδοσφαιριστής του Παναθηναίκού.\nΚαι όσο αργεί ο Βοτανικός...\nΟι U2 ανάγκασαν τη Γιουβέντους να ξεσπιτωθεί προσωρινά.\nΗ μπάντα είχε ήδη κλείσει το γήπεδο της ιταλικής ποδοσφαιρικής ομάδας, Stadio Olympico του Τορίνο, για συναυλία της στο πλαίσιο της «360 Tour», στις 6 Αυγούστου.\nΤο ίδιο βράδυ όμως η Γιουβέντους ήταν προγραμματισμένο να παίξει εκεί με την ιρλανδική Shamrock Rovers.\nΤελικά η ποδοσφαιρική αναμέτρηση θα μετακομίσει 200 μίλια μακριά, στη Μοντένα, όπως δήλωσε στους ιρλανδέζικους «Τάιμς» ο πρόεδρος της Shamrock Rovers Τζόναθαν Ρος. Για τον οποίον, όπως και για αρκετούς συμπατριώτες του, οι U2 είναι πιο σημαντικοί από την μπάλα.\n« Παρότι φεύγω, δεν λέω ‘αντίο’ αλλά ‘εις το επανιδείν’. Πάντοτε θα είμαι στη διάθεση της Real Madrid για ό,τι με χρειαστεί»\nO Ραούλ αποχαιρετά τη Ρεάλ με τον τρόπο που της (του) αξίζει.\nΥποψίες για σικέ στον τελικό του κυπέλλου Κροατίας\nΣκάνδαλο έχει ξεσπάσει στην Κροατία ύστερα από τις αποκαλύψεις αθλητικών εφημερίδων ότι ο περσινός τελικός Κυπέλλου (2009) ανάμεσα σε Ντιναμό Ζάγκρεμπ και Χάιντουκ ήταν στημένος από γραφεία στοιχημάτων της Ασίας έναντι του ποσού του 1,4 εκατ. ευρώ.\nΣύμφωνα με την «Sportske Novosti», οι άνθρωποί της έχουν στα χέρια τους έγγραφα από τις εισαγγελικές αρχές της Κροατίας, τα οποία ενοχοποιούν στελέχη της Ντιναμό Ζάγκρεμπ και διαιτητές. Η συγκεκριμένη πηγή αναφέρει ότι κρίσιμες πληροφορίες για το θέμα έδωσαν στις κροατικές αρχές ερευνητές από τη Γερμανία.\nΣτο μεταξύ, άλλη μια καθημερινή εφημερίδα, η «Jutarnji List», διατυπώνει τον ισχυρισμό ότι ο τελικός στήθηκε από τη «στοιχηματική μαφία».\nΗ Ντιναμό πανηγύρισε τη νίκη στην αναμέτρηση της 13ης Μαϊου 2009 με σκορ 3-0, αλλά μόνο αφού ο διαιτητής Μπρούνο Μάριτς καταλόγισε ένα πέναλτι στους νικητές και απέβαλε δύο παίκτες της Χάιντουκ από το πρώτο ημίχρονο.\nΤο συγκεκριμένο δημοσίευμα κατονομάζει τον διευθυντή αθλητικών δραστηριοτήτων και ισχυρό άνδρα της Ντιναμό, Ζόραν Μάμιτς, του οποίου ο αδελφός, ο Ζντράβκο, είναι αντιπρόεδρος του συλλόγου, ως έναν από τους βασικούς διοργανωτές του «στησίματος».\nΕπίσης, στην υπόθεση εμπλέκεται και ο Άντε Σάπινα, ο οποίος καταδικάστηκε από γερμανικό δικαστήριο σε 35 μήνες φυλάκισης, ως ο ιθύνων νους πίσω από το «στήσιμο» αγώνων στη Γερμανία το 2004.\nΣύμφωνα με την «Sportske Novosti», αυτοί φέρονται να δωροδόκησαν τον Μάριτς, αλλά εμπλέκουν στην υπόθεση και άλλα στελέχη του ποδοσφαίρου, καθώς και μεσάζοντες.\n100 εκ.ευρώ λιγότερα έσοδα από το στοίχημα στο Μουντιάλ\nΤα 300 εκατομμύρια ευρώ έφτασαν τα έσοδα για τον ΟΠΑΠ από το "Πάμε Στοίχημα" στο Παγκόσμιο Κύπελλο.\nΤο 2006 τα έσοδα είχαν αγγίξει τα 400 εκ. ευρώ.\nΗ προσέλευση του κοινού και ο αριθμός των στηλών ήταν μεγαλύτερος αλλά η αξία των δελτίων κινήθηκε σε χαμηλά επίπεδα, γεγονός που αποδίδεται στην οικονομική κρίση.\nΤο ρεκόρ τζίρου έγινε στον τελικό της διοργάνωσης, όπου τα έσοδα του παιχνιδιού ήταν 14.7 εκατομμύρια ευρώ.\nTην Πέμπτη (ξανα)κλειδώνει ο Κόκκαλης στον ΟΠΑΠ\nΤην Πέμπτη, οπότε και θα συνεδριάσει το διοικητικό συμβούλιο του ΟΠΑΠ, αναμένεται να εγκριθεί η νέα σύμβαση ανάμεσα στον Οργανισμό και την Intralot που αφορά την υποστήριξη των υπηρεσιών του «Πάμε Στοίχημα» και τη συντήρηση τερματικών και του συστήματος.\nH νέα σύμβαση θα έχει κόστος 80 εκατομμύρια ευρώ ετησίως, ενώ δεν έχει διευκρινιστεί ακόμη το χρονικό διάστημα της σύμβασης.\n"50-50 οι πιθανότητες στο Αμστερνταμ"\n"Οι πιθανότητες είναι μοιρασμένες. Ενα πολύ ενδιαφέρον στοιχείο πιστεύω ότι είναι οι περίεργες καταστάσεις που ζουν και οι δύο ομάδες. Ο ΠΑΟΚ απέλυσε πολύ πρόσφατα τον Ιταλό προπονητή και έχει πλέον νέο κόουτς κι αυτό δεν μπορούμε να ξέρουμε ποιες επιπτώσεις θα έχει στο παιχνίδι της ομάδας, ενώ ο Αγιαξ μέχρι πριν από λίγες μέρες δεν ήξερε εάν θα συνεχίσει με τον Μάρτιν Γιολ, τον οποίο ήθελε η Φούλαμ.Και πολλοί παίκτες του Αγιαξ θέλουν να φύγουν, έχουν προτάσεις από ομάδες, δεν ξέρω πόσο συγκεντρωμένοι θα είναι στο παιχνίδι, αλλά κυρίως τι θα κάνουν μετά τα παιχνίδια με τον ΠΑΟΚ"\nΓιαν Σπλίντερ, προπονητής τερματοφυλάκων των ακαδημιών του Αγιαξ.\n"Η ΑΕΚ πάει για νταμπλ"!\n"Οι στόχοι της ΑΕΚ είναι γνωστοί και είναι πάντα υψηλοί. Το πρωτάθλημα, το κύπελλο και μια καλή πορεία στις ευρωπαϊκές διοργανώσεις"\nΑπό αισιοδοξία, άλλο τίποτα.\nTo στοίχημα, τα σικέ ματς και η "βουτιά στα τάρταρα" του Ν.Κωνσταντόπουλου\nΤο ερώτημα που τέθηκε από πολλές πλευρές, δηλαδή πώς ένας πρώην πρόεδρος κόμματος της αριστεράς, που επεδίωκε να γίνει πρόεδρος στο ύπατο αξίωμα καταντά να διορίζεται πρόεδρος της ΠΑΕ ενός εκ των οικονομικών ομίλων της χώρας, έρχεται σε δεύτερη μοίρα.\nΤο βασικό ερώτημα που πρέπει να απαντηθεί είναι σε τι ακριβώς προσβλέπουν οι ιδιοκτήτες του Παναθηναϊκού με την πρόσληψη του συγκεκριμένου προσώπου.\nΗ πλειοψηφία των ΜΜΕ (αθλητικών κυρίως) δεν μπόρεσε να δει πέρα από τη μύτη της, με τις συνήθεις απλουστευτικές και ποδοσφαιρικές λογικές και αντιμετώπισε το εγχείρημα αρνητικά.\nΤα οπαδικά μπλογκ ξεσάλωσαν, στη χειρότερη περίπτωση αντέδρασαν οργισμένα και στην καλύτερη περίπτωση είχαν περιπαιχτική διάθεση.\nΔιάφοροι άλλοι αναλυτές, προκειμένου να δώσουν μια πρόφαση εγκυρότητας στις εκτιμήσεις τους, υπαινίχθηκαν ότι η επιλογή Κωνσταντόπουλου είχε να κάνει με το γηπεδικό πρόβλημα του ΠΑΟ.\nΣε όλες τις αναφορές επικράτησε η απλότητα και η αφέλεια.\nΟρισμένοι, επεδίωξαν να μείνει η ανάλυση σ’ αυτό το επίπεδο.\nΠριν πάμε όμως στην ουσία, να τελεσιδικήσουμε με δύο επιχειρήματα:\nΠρώτον, όποιος ισχυρίζεται ότι ο Νίκος Κωνσταντόπουλος πήγε στον ΠΑΟ για το θέμα του γηπέδου, υπονοώντας ότι θα καμφθεί η αντίδραση του ΣΥΝ, είναι εκτός πραγματικότητας.\nΆλλωστε, είναι τόσο προφανές και εξόφθαλμο!\nΑπό την πρώτη στιγμή οι αποκλειστικοί υπεύθυνοι που δεν προχωρά η κατασκευή του γηπέδου ήταν ο κατασκευαστής Βωβός και ο Κακλαμάνης.\nΕνώ οι ευθύνες αγγίζουν και την προηγούμενη διοίκηση της ΠΑΕ.\nΔεύτερον, όσοι ισχυρίζονται ότι ο Ν. Κωνσταντόπουλος είναι άσχετος με τα αθλητικά θέματα (υπονοώντας ότι θα ασχολείται με τα αγωνιστικά της ομάδας) είναι τουλάχιστον ανημέρωτοι.\nΓια να αποδώσουμε τα του Καίσαρος, θυμίζουμε ότι ο πρώην πρόεδρος του ΣΥΝ εξέφρασε πάντα με αποτελεσματικότητα τις κατευθύνσεις του Συνασπισμού στα περί του αθλητισμού (δυναμικές παρεμβάσεις για τη βία και το ντόπινγκ, τη διαπλοκή στον αθλητισμό, την ανομία στο ποδόσφαιρο, τους ολυμπιακούς αγώνες του 2004, σχετικά με τα νομοσχέδια των Φλωρίδη, Βενιζέλου, Ορφανού κ.λπ.) και όσο διετέλεσε πρόεδρος του ΣΥΝ η συνεισφορά του στα αθλητικά ζητήματα ήταν τουλάχιστον θετική.\nΣτην ουσία λοιπόν!\nΣτις πρώτες τους δηλώσεις Γιάννης Βαρδινογιάννης και Νίκος Κωνσταντόπουλος αναφέρθηκαν στην εξυγίανση του ποδοσφαίρου και μίλησαν για καθαρό παιχνίδι.\nΝα μην ανασύρουμε από τη μνήμη μας το μακρινό -προ Κόκκαλη- παρελθόν.\nΔεν είναι αυτό το ζήτημα τώρα.\nΟύτε να αναρωτηθούμε πως κάνουν αυτές τις αναφορές ο ιδιοκτήτης και ο νέος πρόεδρος της ομάδας που είναι η φετινή πρωταθλήτρια κι αν φωτογραφίζεται ο πρώην πρόεδρος της ΠΑΕ.\nΓιατί λοιπόν κόβονται τόσο πολύ οι Βαρδινογιάννηδες για την καθαρότητα του αθλητικού θεάματος και του ποδοσφαίρου εν προκειμένω;\nΤη χρονιά που πέρασε στο ελληνικό ποδόσφαιρο είχαμε τις περισσότερες περιπτώσεις στημένων παιγνιδιών σε όλη την Ευρώπη.\nΔεκάδες ελληνικές ομάδες θεωρούνται από την UEΦΑ ύποπτες σε πολλές περιπτώσεις. Οι σχετικοί φάκελοι… ακόμα διερευνώνται από την εισαγγελία, με έρευνα που διενεργεί ο εφέτης κ. Κανελλόπουλος.\nΑίφνης, για την προεδρεία της Σούπερ Λιγκ από το μπλοκ του Κόκκαλη προτείνεται υποψήφιος ο αντιπρόεδρος της ΠΑΕ Ολυμπιακός Βόλου και πρώην πρόεδρος της αμαρτωλής ΕΠΑΕ Θ. Κανελλόπουλος.\nΔημοσιεύματα καταγγέλλουν συγγενική σχέση!\nΗ ομάδα του Ολυμπιακού Βόλου, από τους φακέλους της UEFA, φέρεται να είναι μία από τις ομάδες που βρίσκονται υπό παρακολούθηση.\nΤο ίδιο και ο πρόεδρός της από την προηγούμενη θητεία του στον Πανιώνιο. Το θέμα ηθικής τάξης και δεοντολογίας είναι προφανές!\nΕπίσης στην UEFA ως «γκρίζος» αναφέρεται και περασμένος αγώνας του Παναθηναϊκού με τη ομάδα της Καβάλας (του Μάκη Ψωμιάδη) στο ΟΑΚΑ.\nΗ μάχη για τη καρέκλα της Σούπερ Λιγκ έχει πολλές παραμέτρους…\nΗ σημερινή διοίκηση του ΠΑΟ προβάλλει το προφίλ των ευπατρίδων επιχειρηματιών, που αναλαμβάνουν μια προσπάθεια εξυγίανσης έχοντας ως δόγμα το «καθαρές δουλειές, καθαρά λεφτά».\nΑν λοιπόν καταλαβαίνουμε καλά, οι ιδιοκτήτες του ΠΑΟ όταν λένε καθαρό παιχνίδι, εννοούν ότι τα πράγματα στο επαγγελματικό ποδόσφαιρο πρέπει να μπουν σε τάξη.\nΌτι δεν μπορεί να συμφιλιωθούν με την απαξίωση του προϊόντος εάν εξακολουθήσουν τα κυκλώματα να στήνουν παιχνίδια θησαυρίζοντας στην πλάτη των φιλάθλων και παικτών του στοιχήματος.\nΩραιότατα, αλλά πώς κι έτσι, τέτοια ευαισθησία;\nΓια όσους δεν είναι γνωστό, με απόφαση του ευρωπαϊκού δικαστηρίου το στοίχημα απελευθερώνεται στα πλαίσια του ελεύθερου ανταγωνισμού.\nΟι πιέσεις για το επικείμενο σπάσιμο του μονοπωλίου του ΟΠΑΠ εντείνονται και στρατηγικός στόχος πολλών οικονομικών ομίλων και συμφερόντων είναι η κυριαρχία στην εκμετάλλευση του απελευθερωμένου στοιχήματος.\nΗ κυβέρνηση του ΠΑΣΟΚ έχει εκδηλώσει τη πρόθεσή της μέσα στους επόμενους μήνες να διαθέσει τέσσερις άδειες για ιντερνετικό τζόγο (στοιχηματισμός μέσω διαδικτύου) σε ιδιώτες.\nΗ συμφωνίες με το ΔΝΤ και η πρόθεση για επιπλέον ιδιωτικοποιήσεις δημοσίων φορέων φέρνουν επί τάπητος το ζήτημα του ξεπουλήματος και του 36% του ΟΠΑΠ που έχει απομείνει στο ελληνικό δημόσιο.\nΤου ΟΠΑΠ, που όλοι γνωρίζουν ότι έχει συγκεκριμένες στρατηγικές συμφωνίες με την Ιντραλότ και τον Κόκκαλη.\nΣήμερα, πέραν του ΟΠΑΠ, ήδη αρκετές εταιρείες είναι πανέτοιμες να διεκδικήσουν τις νέες άδειες προκειμένου να εφορμήσουν στον τζόγο του αθλητισμού με ναυαρχίδα το ποδόσφαιρο.\nΑυτές είναι συμφερόντων των μεγάλων τζακιών της οικονομικής ολιγαρχίας: Βαρδινογιάννη, Κόκκαλη, Αλαφούζου, Κοντομηνά, Μπόμπολα κ.λπ.\nΤο αντικείμενο του πόθου είναι προφανές, είτε θα γίνει παιχνίδι με καθαρούς όρους, δίκαιη μοιρασιά της αγοράς, είτε θα γίνει πόλεμος!\nΕδώ λοιπόν μπαίνει και ο Νίκος Κωνσταντόπουλος ως ένα θεσμικό πρόσωπο της πολιτικής και άξιος νομικός.\nΗ συμμετοχή του έχει σημαίνουσα βαρύτητα για τη προσπάθεια του ομίλου Βαρδινογιάννη να επαναπροσδιορίσει τους όρους του «παιχνιδιού».\nΓια να ευδοκιμήσουν οι επενδύσεις στο στοίχημα, χρειάζεται «καλή ομάδα, καθαρούς κανόνες, δίκαιη διαιτησία και σεβασμό στους κανόνες απ’ όλους» και γι’ αυτό καλείται να αγωνιστεί ο νέος πρόεδρος!\nΟ οποίος γνωρίζει επακριβώς γιατί επιλέχθηκε και στο όνομα της κάθαρσης ταυτόχρονα φαίνεται να ταυτίζεται και να συναινεί στην προσπάθεια του ομίλου Βαρδινογιάννη να βγάλει επιπλέον κέρδη από το ποδόσφαιρο.\nΟικονομικά κέρδη μόνο; Σαφέστατα όχι, αλλά και πολιτικά!\nΤο χαρτί του Βγενόπουλου ως παραλλαγή ενός κόμματος των επιχειρηματιών φαίνεται καμένο, με μακρύ κατάλογο ανοικτών μετώπων (ΜΜΕ, μεταφορές, ακτοπλοΐα, τράπεζες, τηλεπικοινωνίες).\nΗ συνεργασία με τον Ν. Κωνσταντόπουλο, παραλλαγή του ίδιου σεναρίου, αποτελεί σαφές μήνυμα προς το διεφθαρμένο πολιτικό σύστημα και ιδίως στα κόμματα του δικομματισμού, ότι το «υγιές» επιχειρηματικό κεφάλαιο δεν θα διστάσει να στραφεί και προς άλλες κατευθύνσεις.\nΟ αθλητισμός επιλέχθηκε πάλι ως πεδίο δοκιμών: στο προσεχές μέλλον θα εκτιμηθεί αν μια τέτοια συνεργασία επιχειρηματιών και πολιτικών άλλης λογικής και αφετηρίας μπορεί να ευδοκιμήσει.\nΒεβαίως, σε ό,τι αφορά την οικονομική ολιγαρχία, πάντα έκανε τους δικούς της σχεδιασμούς.\nΣε ό,τι αφορά όμως τον Ν. Κωνσταντόπουλο, έπειτα από μακρά ιστορία αγώνων και στράτευσης στην αριστερά, η «έφοδος στον ουρανό» που επιχειρεί τον οδηγεί μαθηματικά σε «βουτιά στα τάρταρα».\nΑυτό όμως είναι πια προσωπική του υπόθεση.\nΤο "καπέλο" του αρχιδιαιτητή Τεροβίτσα\n"Tι τιμή είναι αυτή που μας έφερε, κύριε πρόεδρε, ο κ.Τεροβίτσας; Αν αυτή τη στιγμή μπει στο σάιτ του ξενοδοχείου “Gerakina Beach”, όποιος από μας τους 19 θέλει,θα διαπιστώσει πως η προσφορά κατ’ άτομο είναι 45 ευρώ. Δηλαδή, μας χρεώνουν 15ευρώ “καπέλο”; Θα έχουμε παθητικό 45.000 ευρώ; Κύριε πρόεδρε,ο αριθμός των διαιτητών είναι 300 και αντί να πετύχουμε τιμή πιο κάτω από τα 45 ευρώ φτάσαμε στα 60. Δεν θα δώσουμε καμία σημασία εμείς, σαν ΕΠΟ;"\nO αναπληρωτής πρόεδρος της ΕΠΟ Βασίλης Χατζηαποστόλου, απευθυνόμενος στον πρόεδρο Σοφοκλή Πιλάβιο, κατά τη διάρκεια θυελλώδους συνεδρίασης της ομοσπονδίας για τα έξοδα του σεμιναρίου διαιτητών της Χαλκιδικής.\nBρετανικό εμπάργκο στη βουβουζέλα\nΗ Τότεναμ ήταν η πρώτη ομάδα της αγγλικής Πρέμιερ Λιγκ που απαγόρευσε τη χρήση της βουβουζέλας στο γήπεδό της.\nΤην ακολούθησαν μέσα σε μερικά 24ωρα η Αρσεναλ, η Μπέρμιγχαμ, η Εβερτον, η Φούλαμ, η Γουέστ Χαμ και αρκετές από τις μικρότερες κατηγορίες.\nΟταν όμως προσπάθησαν να δικαιολογήσουν το εμπάργκο, ξεκίνησαν διαγωνισμό γελοιότητας.\n«Σύμφωνα με τη νομοθεσία, η βουβουζέλα μπορεί να θεωρηθεί όπλο», ανακοίνωσε η Γουέστ Χαμ.\n«Θα είναι αδύνατο να ακουστούν οι ανακοινώσεις για θέματα ασφαλείας», δικαιολογήθηκε η Τότεναμ.\n«Φοβόμαστε ότι οι φανατικοί θα εκτοξεύουν τις βουβουζέλες στον αγωνιστικό χώρο», υπερθεμάτισε η Εβερτον.\n*Η καραμούζα του διαβόλου απαγορεύτηκε επίσης στο τουρνουά τένις του Ουίμπλεντον, αλλά και στην πατροπαράδοτη κωπηλατοδρομία Κέιμπριτζ-Οξφόρδης...\n"Κατεστραμένος έρχεται ο Ριέρα"\n«O Mπενίτεθ έκανε ό,τι μπορούσε για να μου κουρελιάσει την αυτοπεποίθηση. Με έβαζε και με έβγαζε από την ομάδα χωρίς λογική και χωρίς εξηγήσεις. Την ίδια τακτική ακολούθησε και με άλλους ποδοσφαιριστές. Δείτε πώς συμπεριφέρθηκε στον Τσάβι Αλόνσο. Δείτε πώς κατέστρεψε τον Ριέρα. Εμένα προσπάθησε να με "σπάσει", όπως "έσπασε" τον Ριέρα...»\nΟ Ισραηλινός ποδοσφαιριστής Γιόσι Μπεναγιούν διεκτραγωδεί τι πέρασε στη Λίβερπουλ και συννεφιάζει τους οπαδούς του Ολυμπιακού.\nΟ Κόκκαλης ξαναπαίζει μπάλα στον ΟΠΑΠ χωρίς διαγωνισμό!\nΚαι πάλι από το μετερίζει του ΟΠΑΠ.\nΟ οργανισμός (ελέγχεται κατά 34% από το Δημόσιο) μέχρι το επόμενο Σάββατο (31/7) θα έχει υπογράψει άλλη μια απευθείας «δωρεά» προς την Intralot για την υποστήριξη των υπηρεσιών του Στοιχήματος και για τη συντήρηση συστημάτων.\nΤουτέστιν, μια νέα αυτοτελή σύμβαση διάρκειας 2 συν 1 χρόνων παροχής υπηρεσιών, η οποία φυσικά είναι όλα τα λεφτά για την Intralot.\nΚαι αυτή η διοίκηση του ΟΠΑΠ δεν πρόκαμε να κάνει διεθνή διαγωνισμό και παραμένει στην αγκαλιά του Σ. Κόκκαλη.\nΗ δε προηγούμενη (Κωστάκου-Νειάδα) ακύρωσε ως άκαρπη διαγωνιστική διαδικασία που είχε αρχίσει το 2005 και στις 31 Ιουλίου 2007, υπό την πίεση της κατάρρευσης του ΟΠΑΠ αν έμενε χωρίς υποστήριξη, προέβη σε τριετή ανάθεση (μέχρι 31 Ιουλίου 2010) με σύμβαση που τιμολογεί χρυσάφι ακόμα και την αποστολή ενός Fax από την ανάδοχο!\nΗ διοίκηση του ΟΠΑΠ, (Σταματόπουλος-Σπανουδάκης) επικουρούμενη από τον νομικό σύμβουλο του οργανισμού κ. Γανωτή, βρίσκεται σε στενότατες επαφές με το επιτελείο της Intralot για τη διαμόρφωση των τελικών όρων της νέας σύμβασης.\nΚάποιοι από τον ΟΠΑΠ δείχνουν προβληματισμένοι, όμως κάποιοι άλλοι -φίλοι και του Ολυμπιακού- είναι ένθερμοι υποστηρικτές της νέας παρέλασης της Intralot από τα φορτωμένα ταμεία του ΟΠΑΠ.\nΤα τελευταία εξακολουθούν να στηρίζουν σχεδόν αποκλειστικά τη βαλλόμενη κερδοφορία της εταιρείας, η οποία δεν έχει ευτυχήσει από τις αποδόσεις των λοτταριών του εξωτερικού που διαχειρίζεται, συμπεριλαμβανομένης πλέον και αυτής της Τουρκίας.\nΤο επικρατέστερο είναι να υπογραφεί για 2 συν 1 χρόνια, ενώ στο τραπέζι έχει πέσει και το σενάριο για 3 συν 1 χρόνια.\nΗ διοίκηση του ΟΠΑΠ -ατύπως- επικαλείται ότι είναι υποχρεωμένη να αξιοποιήσει το άρθρο 13 της σύμβασης του 2007, βάσει του οποίου έκλεισε και κάθε προοπτική διαγωνισμού.\nΚι αυτό γιατί, εκτός από την ενοικίαση εξοπλισμού, ο ΟΠΑΠ τότε προέβη και σε αγορά των αδειών χρήσης του λογισμικού μέχρι το 2016 από την Intralot για τα παιχνίδια, τις εφαρμογές και τα τερματικά.\nΜ' ένα λόγο, διαχρονικά οι διοικήσεις του ΟΠΑΠ στρώνουν η μία το δρόμο για την άλλη και πάντα στο χαλί της Intralot, ενώ ψελλίζουν διακριτικά ότι εκτελούν δεσμεύσεις... προηγούμενων διοικήσεων.\nΗ Intralot στοχεύει σύμβαση ύψους 100 εκατ. ευρώ ετησίως για την υποστήριξη με λεόντειο αμοιβή για την τεχνική υποστήριξη των 9.800 τερματικών, αυτόματης χρήσης (ΤΑΧ), συνδεδεμένη με υψηλό ποσοστό αμοιβής της από τον ετήσιο τζίρο τους, ο οποίος δεν μπορεί να είναι κάτω από 300 έως 400 εκατ. ευρώ.\nΕπίσης, ως «πρωταθλήτρια» στο μονοπώλιο, ζητεί και «διόδια» για τις περιπτώσεις κατά τις οποίες ο ΟΠΑΠ ζητεί στο λογισμικό της να διασυνδεθούν συστήματα τρίτων προμηθευτών!\nΗδη η Intralot έχει κατορθώσει να εξώσει την κυπριακή Glory που ο ΟΠΑΠ εξαγόρασε, ενώ τώρα σπρώχνει στο περιθώριο και τη Neurosoft, με την άρνησή της να παράσχει δεδομένα προκειμένου να επεξεργαστούν τα συστήματα της εταιρείας για να τον θωρακίσουν από τα στημένα στοιχήματα.\nΠάντως, στον ΟΠΑΠ διακινείται και το σενάριο της σύγκρουσης με την Intralot, κάτι το οποίο θα οδηγήσει σε μονοετή σύμβαση 96,5 εκατ. ευρώ, όπως έχει προβλεφθεί από τη σύμβαση του 2007.\nΟι διακινητές αυτού του σεναρίου εμφανίζονται ως διαφωνούντες με την ανανεούμενη ομηρία του ΟΠΑΠ στην Intralot, και σ' αυτούς περιλαμβάνεται και ο διευθύνων σύμβουλος Ι. Σπανουδάκης.\nΟ τελευταίος αν δεν ενδύεται κάποιο διαπραγματευτικό ρόλο ή αν δεν αποστασιωποιείται από το δώσ' τα όλα την Intralot για λόγους επικοινωνιακούς, αν συμβούν τα σημεία και τέρατα πρέπει να παραιτηθεί.\nΔιαφορετικά οι συστάσεις είναι για το... θεαθήναι.\nΜόνο ένα ελληνικό γήπεδο είναι κατάλληλο!\nH "Kαθημερινή" αποκαλύπτει ότι ο νόμος απαιτεί οικοδομική άδεια ώστε να χορηγηθεί άδεια καταλληλότητας στα ελληνικά γήπεδα.\nΤα περισσότερα γήπεδα στα οποία αγωνίζονται οι ομάδες της Σούπερ Λίγκας στερούνται οικοδομικής άδειας!\nΕξαίρεση αποτελεί το Καραϊσκάκη, το γήπεδο της Ξάνθης στα Πηγάδια, ενώ το γήπεδο της Κέρκυρας έχει άδεια εξαίρεσης κατεδάφισης.\nΕπίσης ο νόμος προβλέπει την ύπαρξη κιγκλιδωμάτων και ως περίφραξη του αγωνιστικού χώρου και ανάμεσα στις κερκίδες. Ομως γήπεδα όπως το Καραϊσκάκη ή το γήπεδο της Νέας Σμύρνης στερούνται κιγκλιδωμάτων, άρα θα έπρεπε να κηρυχθούν ακατάλληλα.\nΜε βάση τα στοιχεία, μόνο το γήπεδο της Ξάνθης κρίνεται κατάλληλο!\nH ευρωπαϊκή μάχη των ελλήνων διαιτητών\nΔύο διαιτητές της Σούπερ Λίγκας έδωσαν εξετάσεις αγγλικής γλώσσας στο σεμινάριο διαιτησίας που πραγματοποιήθηκε στις αρχές της εβδομάδας στη Χαλκιδική: Ο Δ. Κύρκος και ο Κ. Παπασταμάτης.\nΑπό τη συγκεκριμένη εξέταση προκύπτει ότι θέτουν υποψηφιότητα για μια θέση στον πίνακα των διεθνών διαιτητών.\nΟ Κύρκος ήταν και πέρυσι υποψήφιος. Ο Παπασταμάτης τα τελευταία χρόνια είναι… σταντ μπάι.\nΒέβαια επειδή ο πίνακας είναι γεμάτος θα πρέπει να ανοίξουν μία ή δύο θέσεις.\nΑυτή τη στιγμή ο Κάκος και ο Δαλούκας είναι στη δεύτερη κατηγορία της UEFA και έχουν προοπτική εξέλιξης, οι Κουκουλάκης και Παμπορίδης βρίσκονται στην τρίτη κατηγορία και οι Καλόπουλος, Τριτσώνης, Σπάθας στην τέταρτη.\nΔυό χιλιάδες λιγότερα\n19.203 εισιτήρια διαρκείας διέθεσε τελικά η ΠΑΕ ΠΑΟΚ.\nΠέρυσι έφτασε τα 21.100.\nΔεδομένης της οικονομικής κρίσης και των διοικητικών παλινωδιών στο θέμα προπονητή, πάλι καλά.\nΜία 50άρα=δύο 25άρες\nΗ Μαρλίν Οτεϊ, η οποία έγινε 50 ετών τον παρασμένο Μάιο, σκοπεύει να γίνει η μεγαλύτερη σε ηλικία αθλήτρια που θα αγωνιστεί σε Ευρωπαϊκό πρωτάθλημα.\nΗ τζαμαϊκανή, η οποία μετά το 2000 απέκτησε σλοβένικη υπηκοότητα, είναι υποψήφια να αγωνιστεί στη σκυταλοδρομία 4Χ100 στο Ευρωπαϊκό της Βαρκελώνης, που θα αρχίσει την Τρίτη.\nΤο προηγούμενο ρεκόρ συμμετοχής αθλήτριας μεγάλης ηλικίας σε Ευρωπαϊκό κατείχε η γαλλίδα Νικόλ Λεβένκ η οποία συμμετείχε στον μαραθώνιο στο Ευρωπαϊκό της Βουδαπέστης το 1998 σε ηλικία 47 ετών και 207 ημερών!\nΠάντως, η Οτεϊ έχει καταρρίψει ένα άλλο ρεκόρ ήδη κι αυτό είναι της γηραιότερης αθλήτριας που έχει κατακτήσει χρυσό μετάλλιο σε παγκόσμιο πρωτάθλημα. Αυτό έγινε στο Παγκόσμιο πρωτάθλημα του Γκέτενμποργκ του 1995, όπου σε ηλικία 35 ετών είχε περάσει πρώτη τη γραμμή τερματισμού στα 200μ.\nΗ Οτεϊ, η οποία ζει και προπονείται στην Καλιφόρνια, έχει συμμετάσχει σε 7 Ολυμπιακούς Αγώνες, με την πρώτη παρουσία της να είναι στην Μόσχα το 1980, όπου κατέκτησε το χάλκινο μετάλλιο σε ηλικία 20 ετών.\n"Μπορεί ο προπονητής του Άγιαξ να ήταν να φύγει από τον Άγιαξ, αλλά τελικά αυτός που έφυγε ήταν ο προπονητής του ΠΑΟΚ Μάριο Μπερέτα"\nH oλλανδική ιστοσελίδα vi.nl καγχάζει.\nΙδού η ελληνική προπονητική σχολή\n«Προπονούμαι εδώ και μια εβδομάδα με την ομάδα κι έχω μάθει κάποιες λέξεις, όπως "καλημέρα", "γεια σου", "τα λέμε" και το "μαλάκ..", που είναι μια λέξη που χρησιμοποιείται πολύ στις προπονήσεις»\nΝτένις Ρόμενταλ, ποδοσφαιριστής του Ολυμπιακού.\nΔιάδοχος του Πεταλωτή ο Ζαγοράκης\nΔύο 24ωρα πριν την απόλυση Μπερέτα, ο Ζαγοράκης δήλωνε ότι "ο Ιταλός θα στηριχτεί, όσο και ο Σάντος".\nΜάλλον πάει για διάδοχος του Πεταλωτή.\nΝα διαψεύδει τα επερχόμενα αντιλαϊκά κυβερνητικά μέτρα.\nΗ ομάδα των 27.000 προέδρων\nΣτις 14 Νοεμβρίου 2007 η ΜyFootballClub, εταιρεία την οποία ίδρυσε ένας αθλητικός συντάκτης ονόματι Γουίλ Μπρουκς, άρχισε μία συνεργασία με τη διοίκηση της άσημης Εμπσφλιτ Γιουνάιτεντ (Εbbsfleet United F.C).\nΗ Φλιτ για τους φίλους της ήταν μέχρι τότε μία συνοικιακή ομάδα του Νοτίου Ομίλου της Conference (η δική μας Γ΄ Εθνική) με έδρα το Νόρθφλιτ, μία βιομηχανική γειτονιά δυτικά του Λονδίνου, χτισμένη στις όχθες του Τάμεση.\nΤη χρονιά εκείνη η Εμπσφλιτ μόλις είχε πάρει το νέο της όνομα από τη συγχώνευση της Γκρέιβσεντ και της Νόρθφλιτ.\nΟι αντιδράσεις των φιλάθλων ήταν πολλές, αγωνιστικά βρισκόταν μεταξύ φθοράς και αφθαρσίας, ενώ τα οικονομικά της ήταν σε τραγική κατάσταση!\nΗ ιδέα του Μπρουκς έμοιαζε με σανίδα σωτηρίας για την Εμπσφλιτ.\nΤο μοντέλο συνεργασίας της ΜyFC και της διοίκησης της ομάδας με στόχο την αύξηση των εσόδων ήταν απλούστατο στην εφαρμογή αλλά μεγαλοφυές στη σύλληψη.\nΜε σύνθημα «Γίνε ιδιοκτήτης- Διάλεξε την ενδεκάδα» ο σύλλογος καλούσε τους φίλους του να εγγραφούν στην ιστοσελίδα ως μέλη του έναντι 35 λιρών ετησίως, αλλά, αντίθετα με τον διακοσμητικό ρόλο που έχουν τα μέλη στις ομάδες, εκείνοι θα μπορούσαν μέσα από εφαρμογές που υποστήριζε το σάιτ να διαλέξουν την ενδεκάδα και το σύστημα, να ψηφίσουν για τις μεταγραφές, ακόμα και να επιλέξουν τα είδη που θα πούλαγε το κυλικείο του γηπέδου! Αυτό ήταν...\nΗ επιτυχία του εγχειρήματος ξεπέρασε και τις πιο αισιόδοξες προβλέψεις των ανθρώπων του συλλόγου. Το κοντέρ στην πρώτη περίοδο των εγγραφών «έγραψε» 53.051, εκ των οποίων σχεδόν οι 27.000 πλήρωσαν τελικά τη συνδρομή τους, τα έσοδα ξεπέρασαν τις 700.000 λίρες, ενώ ο θόρυβος προσείλκυσε χορηγούς όπως τα τρένα Εurostar που μέσω του Εurotunell ενώνουν την Αγγλία με το Παρίσι και τις Βρυξέλλες!\nΤο νέο διαδόθηκε αστραπιαία στις διαδικτυακές πιάτσες των ποδοσφαιρόφιλων σε όλο τον κόσμο.\nΚαι μόνο στη σκέψη ότι μπορούσαν να έχουν λόγο στον τρόπο που αγωνίζεται μία αληθινή ημιεπαγγελματική ομάδα, χιλιάδες επίδοξοι πρόεδροι- προπονητές βρέθηκαν στο διαδικτυακό κατώφλι της Εμπσφλιτ.\nΜέσα από τη διαδικασία αυτή, η αγωνιστική πορεία του αγγλικού συλλόγου πήρε την ανιούσα, με αποκορύφωμα, την επόμενη σεζόν, να συμμετάσχει στα πλέι οφ για την άνοδο και κυρίως να στεφθεί κυπελλούχος της Conference σε έναν αξέχαστο τελικό ο οποίος διεξήχθη στο Γουέμπλεϊ παρουσία 40.000 θεατών, απέναντι στην Τοργκ, με σκορ 1-0.\n«Είναι σαν το football manager, αλλά δεν είναι παιχνίδι. Είναι πραγματικότητα. Είναι εκπληκτικό να ξέρεις ότι ένα μεγάλο μέρος αυτής της ομάδας που κατέκτησε το Κύπελλο, το έχεις διαλέξει εσύ» λέει ο Τζακ Χόου, φίλαθλος της Εμπσφλιτ.\nΤο πείραμα της Εμπσφλιτ δείχνει ότι με όπλο το Διαδίκτυο κάθε μικρή ή μεγάλη κοινότητα, σε κάθε πεδίο της ανθρώπινης δραστηριότητας, μπορεί να αναδιοργανωθεί πιο δίκαια, πιο δημοκρατικά, πιο αποτελεσματικά\nΜε εγεγραμένα μέλη από κάθε γωνιά του πλανήτη και με ενδιαφέρον από όλο τον κόσμο του ποδοσφαίρου, όπως ήταν λογικό, τα σχέδια της ΜyFC δεν έμειναν στη σχέση ομάδας- μέλους, έστω και με τις αυξημένες αρμοδιότητες που αυτή παρείχε.\nΣτα μέσα της επόμενης σεζόν, στις 16 Ιανουαρίου 2008, η διαχειρίστρια εταιρεία προχώρησε ένα βήμα παραπάνω φέρνοντας σε ψηφοφορία το ενδεχόμενο άμεσης- πλέοναγοράς του πλειοψηφικού πακέτου των μετοχών του συλλόγου, ύψους 635.000 λιρών από τα ίδια τα μέλη του! Το πακέτο θα ανήκε ισόποσα σε καθένα από αυτά. Η ιδέα απέσπασε θετική ψήφο από το 95,89% των μελών και η Εμπσφλιτ Γιουνάιντεντ έγινε η πρώτη ομάδα στον κόσμο με 17.368 «μεγαλομετόχους»!\nΑργότερα πολλές ομάδες προσέγγισαν τη ΜyFC με σκοπό μία παρόμοια συνεργασία.\nΗδη το μοντέλο της «λαϊκής διοίκησης» ακολουθείται σε μεγάλο ή μικρότερο ποσοστό από ομάδες σε χώρες όπως η Βραζιλία, η Δανία, η Γερμανία, η Γαλλία, το Ισραήλ, η Πολωνία, η Ρωσία, ακόμα και η Ιαπωνία.\nΗ επιτυχία του εγχειρήματος της Εμπσφλιτ προκάλεσε το επιστημονικό ενδιαφέρον κοινωνιολόγων και αναλυτών σε όλο τον κόσμο.\nΚοινό συμπέρασμα είναι ότι η χρήση του Ιντερνετ και των εργαλείων που αυτό παρέχει εισάγει πλέον τις κοινωνικές ομάδες σε μία νέα πρωτόγνωρη διαδικασία αυτο-οργάνωσης με αξιοθαύμαστα αποτελέσματα.\nΤο μόνο που απομένει είναι η συνειδητοποίηση αυτής της δυνατότητας.\n«Σήμερα πιο πολύ από ποτέ, περισσότεροι άνθρωποι μπορούν να πουν περισσότερα σε περισσότερους. Με αυτόν τον τρόπο μπορούμε να εργαστούμε μαζί σε παγκόσμια κλίμακα σε μία συμμετοχική διακυβέρνηση, σε ένα πραγματικά δίκαιο περιβάλλον ισότητας, αλληλοβοήθειας και δημοκρατίας» τονίζει ο Κλέι Σίρκι, συγγραφέας και καθηγητής Κοινωνικών Επιστημών στο Πανεπιστήμιο της Νέας Υόρκης.\nΤο παράδειγμα της Εμπσφλιτ δείχνει τον δρόμο.\nΤο ηλεκτρονικό σύστημα δέχεται και επεξεργάζεται τις επιλογές των μελών που όλη την εβδομάδα ψηφίζουν την καλύτερη ενδεκάδα πουκατά τη γνώμη τους- πρέπει να παρατάξει ο προπονητής Λίαμ Ντάις.\nΠαράλληλα έχουν στη διάθεσή τους όλα τα δεδομένα των παικτών (στατιστικά, τραυματισμοί, τιμωρίες κ.λπ.) ώστε να κάνουν την καλύτερη δυνατή επιλογή. Την παραμονή του αγώνα ο κόουτς παίρνει το... χαρτάκι, όχι όμως από έναν αλλά από 27.000 «προέδρους» με βάση τις επιλογές της πλειοψηφίας.\nΑπό εκεί και πέρα ο προπονητής έχει απόλυτη ελευθερία κινήσεων την ώρα του ματς. Μπορεί να διαφοροποιεί τα συστήματα και να κάνει αλλαγές όπως νομίζει και κανείς δεν αναμειγνύεται στα προπονητικά του καθήκοντα.\n«Ο καθένας έχει ξεπεράσει τον εαυτό του για να εδραιωθεί ο σύλλογος στις θέσεις πάνω από τη μέση της βαθμολογίας. Ασφαλώς, η ομάδα χρειάζεται κάτι παραπάνω για να ανέβει επίπεδο. Ως οπαδός της όμως, νομίζω ότι η ιδέα είναι φανταστική» λέει ο ιρλανδός τεχνικός.\n"Tον Ριέρα πήρατε-όχι τον Μέσι"\n-«O Ριέρα δεν είναι ο Μέσι»\n-«Ελληνες οπαδοί, είναι μόνο ο Αλμπερτ Ριέρα»\n-«Αλμπερτ, δεν θα μας λείψεις»\nMηνύματα φίλων της Λίβερπουλ στα αγγλικά blogs.\nΓια την υλοποίηση αυτού του στόχου η κυβέρνηση προτίθεται να εγκαταστήσει 50.000 τερματικά VLTs («φρουτάκια» ή «κουλοχέρηδες») στις γειτονιές όλης της χώρας.\nO αριθμός αυτός αντιστοιχεί σε 1 τερματικό ανά 250 Έλληνες κατοίκους ανεξαρτήτου ηλικίας και οδηγεί στην πλήρη «καζινοποίηση» της Ελλάδας.\nΗ εγκατάσταση ενός τέτοιου αριθμού ηλεκτρονικών κουλοχέρηδων σε κάθε σημείο της χώρας θα έχει ως βέβαιη συνέπεια την εξοικείωση σημαντικού αριθμού πολιτών στα τυχερά παιχνίδια και την μύηση των παιδιών όλων των ηλικιών σε αυτά.\nΕπιπλέον, η Κυβέρνηση ανακοίνωσε την πρόθεσή της να αδειοδοτήσει εταιρίες για νόμιμο στοιχηματισμό στο διαδίκτυο, εκθέτοντας κατ’ αυτόν τον τρόπο συνειδητά και επίσημα τη νέα γενιά της χώρας μας στο μικρόβιο του τζόγου.\nΣυνολικά, δρομολογείται ένα κυβερνητικό σχέδιο πλήρους έκθεσης και προσβασιμότητας του Έλληνα πολίτη στον συνοικιακό και οικιακό τζόγο, σε βαθμό δε που δεν θα μπορεί να έχει επιλογή και θα παίζει ακριβώς επειδή τα παιχνίδια θα είναι παντού.\nΤα επιπλέον τυχερά παιχνίδια, που προτίθεται να επιβάλλει η κυβέρνηση, θα κοστίσουν στη χώρα μας δισεκατομμύρια ευρώ σε «χαμένη» παραγωγικότητα, δημιουργικότητα και διαθέσιμο εισόδημα.\nΤα χρήματα που θα εισρεύσουν από τα νεα τυχερά παιχνίδια θα αφαιρεθούν από την ελληνική Αγορά (και άρα ανάπτυξη) με αποτέλεσμα την περεταίρω εξαθλίωση των μικρομεσαίων επιχειρήσεων της χώρας, τα προϊόντα των οποίων αγοράζονται με το διαθέσιμο εισόδημα των καταναλωτών και των κλάδων της εστίασης και του λιανεμπορίου.\nΠερισσότερες από όσες θα μπορέσουμε να αντέξουμε, θα είναι και οι συνέπειες του συνοικιακού τζόγου στην ευρύτερη Ελληνική οικονομία, τις τοπικές οικονομίες, την κοινωνική συνοχή, την εκπαίδευση αλλά και την δημόσια υγεία καθώς όλος ο Ελληνικός πληθυσμός θα βρεθεί πιο εκτεθειμένος σε μια από τις δυσκολότερα θεραπευόμενες εξαρτήσεις για την οποία θα δαπανά όλο και περισσότερο χρόνο (αντί για μόρφωση, αθλητισμό ή άλλες παραγωγικές δράσεις) και χρήμα.\nΑνυπολόγιστες θα είναι οι κοινωνικές και οικονομικές απώλειες από την διεύρυνση της εγκληματικότητας και παραβατικότητας που διασυνδέεται με την ανάγκη του παίκτη να εξασφαλίσει περισσότερα χρήματα.\nΤο νέο όπιο των λαών, εδώ και χρόνια, το ποδόσφαιρο.\nΥπήρξα, για να εξηγούµαστε, και ποδοσφαιριστής στα νιάτα µου και τακτικός θεατής, ενθουσιώδης των γηπέδων.\nΑλλά ό,τι σήµερα κατάντησε το έξοχο αυτό λαϊκό άθληµα δεν έχει σχέση ούτε µε τον αθλητισµό ούτε µε τη λαϊκή εκτόνωση.\nΕίναι όπιο και βαποράκια διαθέσιµα και πρόθυµα δεκάδες, κυρίως τα κατευθυνόµενα και αργυρώνυτα έντυπα που κατακλύζουν τα περίπτερα κι από κοντά οι τηλεοπτικοί µαραθώνιοι που αηδώς σχολιάζουν το αηδές.\nΑπό την άλλη, η κρίση που µαστίζει την κοινωνία µας (οικονοµική, κοινωνική, ηθική, πνευµατική) δεν αγγίζει τα ιερά και τα όσια ποδοσφαίρου και µπάσκετ (αθλήµατος που συνεχώς ποδοσφαιροποιείται).\nΚανενός το αυτί (εννοώ τους κυβερνώντες) δεν ιδρώνει για τις ανακοινώσεις περί ωµών αγοραπωλησιών;\nΔεν αντιλαµβάνοµαι γιατί διώκονται µόνο οι έµποροι βρεφών.\nΚαι για τα ποσά που διατίθενται για τις αγοραπωλησίες στο παζάρι (ή µάλλον στο κρεοπωλείο) της διεθνούς παράγκας, τσιµουδιά.\nAναγγέλθηκε η αγορά παίχτη του µπάσκετ µε τιµή 7,5 εκατοµµύρια ευρώ για τρία χρόνια.\nΕνας παίχτης µέσα στους απαραίτητους 15 µιας οµάδας που κάνει πρωταθλητισµό κοστίζει όσα χρειάζονται στο ΥΠΠΟΤ για να καλύψει τα έξοδα 14 (δεκατεσσάρων) χρόνων λειτουργίας του µοναδικού Μουσείου Θεάτρου των Βαλκανίων.\nΚαι τα σωµατεία που αγοράζουν και πωλούν ανθρώπους χρηµατοδοτούνται από τον ΟΠΑΠ και ενώ είναι κοινές και κυνικές επιχειρήσεις καλύπτονται οι ζηµιές τους και τους χτίζονται γήπεδα.\nΜε τον πρόσφατο νόµο οι συγγραφείς έχουν ΦΠΑ για τα πνευµατικά τους δικαιώµατα.\nΟι ποδοσφαιριστές και οι µπασκετµπολίστες έχουν;\nΚαι αν ναι, καταβάλλεται;\nΗ τρικλοποδιά του Πηλαδάκη,η εμπλοκή Πατέρα-Μελισσανίδη και η αγκαλιά Τζίγκερ-Ψωμιάδη\nΌλα στη φόρα βγήκαν μέσω του sport fm για το παρασκήνιο των χθεσινών δεύτερων εκλογών για τη θέση του προέδρου στη Σούπερ Λίγκα.\nΑίσθηση προκάλεσε το ξέσπασμα του Γ. Σπανού κατά του Κ. Πηλαδάκη: «Ο Πηλαδάκης με την εμπειρία που έχει παρέσυρε τον Λιμπάτζη να ρίξει λευκό και να πάμε σε ισόπαλο αποτέλεσμα. Ήθελε να καλύψει τη φιλοδοξία του να γίνει πρόεδρος γιατί νομίζει ότι δεν υπάρχουν άλλοι ικανοί πρόεδροι για τη Σούπερ Λίγκα. Οι δύο λευκές ψήφοι καθόρισαν το αποτέλεσμα».\nΚαι συνέχισε: «Ο κ. Πηλαδάκης έχει την τακτική της τρικλοποδιάς. Θέλει να μας «κάψει» όλους και να βάλει για πρόεδρος. Του είχα τηλεφωνήσει και την Τρίτη και μου είπε «προχώρα σε στηρίζω πάρε και τη συναίνεση του Ολυμπιακού».\n«Πήρα προσωπικά όλους τους προέδρους. Πήρα και τον Μαρινάκη. Εγώ δεν έχω άρμα. Είμαι αυτόφωτος. Έχω επαγγελματικές σχέσεις. Είναι τιμή μου που είναι φίλος μου ο Γιάννης Βαρδινογιάννης. Δεν ανήκω σε μπλοκ Βαρδινογιάννη όπως ήθελαν να με παρουσιάσουν».\nΣτη συνέχεια αναφέρθηκε στο ρόλο της ΕΠΟ: «Ο ρόλος της ΕΠΟ δεν ήταν σωστός. Δεν ήρθε να πάρει θέση. Αυτή είναι τακτική ευθυνοφοβίας. Την προηγούμενη φορά ήρθε και ψήφισε».\nΛίγο πριν στον ίδιο σταθμό μίλησε ο έτερος υποψήφιος Θ. Κανελλόπουλος που άφησε αιχμές, χωρίς να τον κατονομάσει, για τον Μ. Ψωμιάδη. Όταν του ζητήθηκε να σχολιάσει αυτά που είπε χθες ο κ. Ψωμιάδης περί εμπλοκής των Πατέρα, Μελισσανίδη για την εκλογή του, είπε: «Κάποιοι πριν έρθουν στη Λίγκα, πέρασαν από την Παιανία. Αυτός που τα λέει αυτά, δεν θα έπρεπε να περνάει έξω από τη λίγκα».\nΗ παρουσία του συναδέλφου Άρη Ασβεστά στη συζήτηση, ερέθισε τον Αχ. Μπέο που έκανε παρέμβαση και είπε: «Ο Ψωμιάδης ήταν αγκαλιά με τον Βαρδινογιάννη. Ο Μελισσανίδης και ο Πατέρας είναι φίλοι μου και τους ζήτησα να βοηθήσουν».\n"Βραβείο Γκιόλια" από τον ΠΣΑΤ\nΟ ΠΣΑΤ θεσμοθετεί ένα νέο βραβείο για την ετήσια γιορτή, όπου αναδεικνύονται οι κορυφαίοι αθλητές, αθλήτριες, προπονητές, ομάδες της χρονιάς.\nΕίναι το βραβείο που θα δίνεται για να τιμηθεί η μνήμη του συναδέλφου, Σωκράτη Γκιόλια που δολοφονήθηκε την περασμένη Δευτέρα.\nΠρόκειται για το βραβείο "καλύτερου ταλέντου του ελληνικού στίβου".\nΤο πρώτο βραβείο της συγκεκριμένης κατηγορίας, θα δοθεί στην φετινή εκδήλωση που θα γίνει στις 15 Δεκεμβρίου.\n"Οι ευθυνόφοβοι ψηφίζουν λευκό"\n"Η λευκή ψήφος είναι ψήφος ευθυνοφοβίας από κάποιους που δεν θέλησαν να πάρουν θέση για το αύριο του ελληνικού ποδοσφαίρου.Εάν ήθελα να είμαι ένας απλός πρόεδρος της Λίγκας θα ήμουν από τώρα, όπως προβλέπει το καταστατικό. Δεν επιθυμούσα να το κάνω για λόγους ηθικής τάξης. Δε με ενδιαφέρει να είμαι απλώς ένας πρόεδρος, αλλά ένας πρόεδρος ευρείας αποδοχής, ο οποίος θα σηκώσει το βάρος για τη λύση των προβλημάτων που απασχολούν το επαγγελματικό ποδόσφαιρο"\nΓιώργος Σπανός, ιδιοκτήτης-πρόεδρος Ατρομήτου.\n"Επρεπε να μετρήσει διπλή η ψήφος Μποροβήλου"\n«Για εμάς υπάρχει πρόεδρος από χθες στη Σούπερ Λίγκα και αυτός είναι ο κ. Σπανός. Η ψήφος του κ. Μποροβήλου είναι διπλή και θα έπρεπε να έχει τελειώσει το θέμα από χθες. Αλλά παρά το ό, τι αναφέρει το καταστατικό, ο κ. Σπανός μίλησε για ηθικό θέμα και έτσι η διαδικασία θα επαναληφθεί. Θα πρέπει πρώτα να δούμε ποιοι θα είναι οι υποψήφιοι την επόμενη φορά και ποιες οι θέσεις τους και στη συνέχεια θα αποφασίσουμε»\nAρης Πιαλόγλου, πρόεδρος Ξάνθης.\nΑσκήθηκε η ποινική δίωξη κατά Κόκκαλη για παράνομη διακίνηση εισιτηρίων.\nΜε την Siemens, τι γίνεται;\n64% αυξήθηκαν τα φαινόμενα βίας στα ελληνικά γήπεδα\nΑυξανόμενη ένταση κρουσμάτων βίας στα γήπεδα της Σούπερ Λίγκας υπήρξε στο πρωτάθλημα της περιόδου 2009 -10 σύμφωνα με επίσημα στοιχεία της διοργανώτριας που δόθηκαν στη δημοσιότητα:\n- Το ποσοστό της αύξησης των φαινομένων «έντασης» (επεισόδια) ανέρχεται στο 64%.\n- Επίσης υπήρξε αύξηση των συλλήψεων σε ποσοστό 38%.\n- Δύο από τα 16 γήπεδα –της Καβάλας και του Πανθρακικού- δεν διέθεταν το απαραίτητο από το νόμο κλειστό κύκλωμα τηλεόρασης. Το γήπεδο της καβάλας είναι αυτό στο οποίο έγιναν τα πιο σοβαρά επεισόδια στον αγώνα πρωταθλήματος Καβάλας – Ολυμπιακού και στον αγώνα κυπέλλου Καβάλας – Άρη.\n- Την περίοδο 2009-2010 το 60% των αγώνων που παρουσίασαν υψηλό Βαθμό έντασης διεξήχθηκαν στα γήπεδα των Π.Α.Ε. (κατά αλφαβητική σειρά) ΑΤΡΟΜΗΤΟΣ,\nΓΙΑΝΝΙΝΑ & ΚΑΒΑΛΑ, ομάδες που και οι 3 προβιβάστηκαν από την Β’ Εθνική\nΚατηγορία στην Super League Ελλάδα\n- Ο μόνος αγώνας που έγιναν επεισόδια και στην 2008 – 09 και στην περίοδο 2009 – 10 ήταν αυτός ανάμεσα στον Ολυμπιακό και τον Παναθηναϊκό στο Καραϊσκάκη.\nΤο «top – ten» των αγώνων στους οποίους έγιναν επεισόδια κατά σειρά έντασης είναι οι ακόλουθοι:\n1. Καβάλα – Ολυμπιακός (2 συλλήψεις)\n2. Ηρακλής – Παναθηναϊκός (μία σύλληψη)\n3. Ατρόμητος – Ολυμπιακός\n4. Λάρισα – Άρης (4 συλλήψεις)\n5. Ολυμπιακός – Παναθηναϊκός (εννέα συλλήψεις)\n6. ΠΑΣ Γιάννινα – Άρης\n7. Καβάλα – Άρης (δύο συλλήψεις)\n8. Ατρόμητος – Παναθηναϊκός\n9. Παναθηναϊκός – Ολυμπιακός (δύο συλλήψεις)\n10. Ατρόμητος - Λάρισα\nΣταθερή οκτάδα ομάδων οι οπαδοί των οποίων έχουν πρωταγωνιστήσει σε επεισόδια και στις τρεις τελευταίες αγωνιστικές περιόδους αγωνιστικές περιόδους, με αλφαβητική σειρά, είναι : ΑΕΚ, ΑΡΗΣ,\nΗΡΑΚΛΗΣ, ΛΑΡΙΣΑ, ΟΛΥΜΠΙΑΚΟΣ, ΠΑΝΑΘΗΝΑΪΚΟΣ, ΠΑΝΙΩΝΙΟΣ και ΠΑΟΚ.\nΘα τα πάτε στον εισαγγελέα κύριε Νικητιάδη;\n"Απαιτείται να υπάρχει διαφάνεια, καθαρές συνεννοήσεις. Να λαμβάνουν επιχορηγήσεις, όσοι πραγματικά διοχετεύουν τα χρήματα εκεί που πρέπει και όχι σε στελέχη αθλητικών ομοσπονδιών, που έχουν καταφέρει, με τρόπο που δεν γνωρίζω, να έχουν πλουτίσει"\nΓιώργος Νικητιάδης, υφυπουργός Πολιτισμού.\nΜήπως πρέπει να πάτε και τα στοιχεία Μπιτσαξή στον εισαγγελέα;\nΗ ώρα του Πηλαδάκη-Aντιδρούν Ψωμιάδης,Μπέος\nΌποιος συνομιλούσε πριν τις εκλογές με τον Γιώργο Σπανό εισέπραττε την αισιοδοξία του. Ο πρόεδρος – ιδιοκτήτης του Ατρόμητου άφηνε να εννοηθεί ότι δεν θα έθετε υποψηφιότητα αν δεν ήταν σίγουρος για την εκλογή του.\nΤο προηγούμενο βράδυ των εκλογών οι εκτιμήσεις του έδιναν σαφές προβάδισμα: Ατρόμητος, Παναθηναϊκός, ΠΑΟΚ, Πανιώνιος, Ξάνθη, Καβάλα, Λάρισα και Αστέρας Τρίπολης δημιουργούσαν ένα συμπαγές μέτωπο.\nΚοντά στην υποψηφιότητά του φαίνονταν να είναι και ο Εργοτέλης με τον Ηρακλή που πριν δέκα ημέρες δεν είχαν ψηφίσει Κανελλόπουλο.\nΑπό την άλλη, η υποψηφιότητα του αντιπροέδρου του Ολυμπιακού Βόλου είχε «μπετόν» τους Ολυμπιακό Βόλου, Ολυμπιακό, Άρη, ΑΕΚ και Πανσερραϊκό και πάλευε για την Κέρκυρα.\nΜε αυτές τις εκτιμήσεις το προβάδισμα του Σπανού ήταν δύσκολο να ανατραπεί.\nΚι όμως! Η Κέρκυρα ψήφισε λευκό, ο Εργοτέλης και ο Ηρακλής ψήφισαν… Κανελλόπουλο και η –μεγάλη έκπληξη- Λάρισα ψήφισε επίσης λευκό!\nΤο αποτέλεσμα είναι γνωστό…\nΌμως, η αλλαγή στάσης της Λάρισας είναι αυτή που προκάλεσε συζητήσεις, έκανε την πλευρά του Ατρόμητου να «βράζει» και τον Σπανό να κάνει λόγο για κάποιους που άλλα λένε και άλλα κάνουν.\nΟ Ατρόμητος ανεπισήμως υποστηρίζει ότι υπήρξε τηλεφωνική επαφή Σπανού – Πηλαδάκη στην οποία ο πρόεδρος της Λάρισας είπε ότι θα στηρίξει την υποψηφιότητά του.\nΌμως όχι μόνο ψήφισε λευκό και στις δύο εκλογικές αναμετρήσεις αλλά όταν μετά την πρώτη ισοπαλία ο πρόεδρος της Κέρκυρας (το άλλο λευκό) τον πρότεινε ως πρόεδρο κοινής αποδοχής έθεσε εαυτόν στη διάθεση του σώματος!\nΤότε οι Μπέος, Ψωμιάδης αντέδρασαν και του είπαν ότι ενώ είχε εκλεγεί για δύο χρόνια το 2008 παραιτήθηκε από την προεδρία τον Ιούνιο του 2009, άρα δεν δικαιούται να ζητεί την επανεκλογή του.\nΌμως κατά τη διάρκεια του Δ.Σ. οι τόνοι ανέβηκαν. Πρωταγωνιστής φέρεται να ήταν ο Μάκης Ψωμιάδης ο οποίος έβγαλε στη φόρα προσωπικές συζητήσεις που είχε με άλλους παράγοντες.\nΣύμφωνα με πληροφορίες είπε ότι η ΑΕΚ ψηφίζει Κανελλόπουλο λόγω Μελισσανίδη και ο Γιάννης Κόντης λόγω Πατέρα.\nΓια τον Εργοτέλη το αντικανελλοπουλικό μπλοκ συνέδεε την ψήφο στον Κανελλόπουλο με το φιλικό Ολυμπιακού – Εργοτέλη (στου Ρέντη) που κλείστηκε λίγο πριν το Δ.Σ.!\nΜετά την νέα αναβολή της διαδικασίας ο Αχιλλέας Μπέος φώναζε απευθυνόμενος στους δημοσιογράφους: «Γράψτε πάλι για νίκη Τζίγγερ… 7 – 7».\nΟ Θ. Κανελλόπουλος δήλωσε on camera ότι και στην τρίτη εκλογική διαδικασία θα είναι υποψήφιος ενώ ο Σπανός άφηνε αιχμές γι’ αυτούς που δεν τον στήριξαν και αβέβαιη την μελλοντική του υποψηφιότητα.\nΣυμπερασματικά, το «καννελοπουλικό» μπλοκ πήρε ρεβάνς καταφέρνοντας να αποτρέψει τη φαινομενικά σίγουρη εκλογή Σπανού.\nΌπως δέκα ημέρες πριν είχε αποτραπεί η δική του σίγουρη εκλογή…\nΤο «σίριαλ» συνεχίζεται τον Αύγουστο…\nBιάστηκε να προδικάσει το αποτέλεσμα των εκλογών στη Σούπερ Λίγκα η "Ελευθεροτυπία" (βλέπε χθεσινή ανάρτηση).\nΟ σωστός τίτλος για τον Τζίγκερ ήταν "όταν έρχεσαι ισοπαλία με τον Μπέο".\nΌταν νικάς τον Μπέο\n"Μέσα σε μία εβδομάδα ο Γιάννης Βαρδινογιάννης διέλυσε τη συμμαχία που προωθούσε την υποψηφιότητα του Θανάση Κανελλόπουλου για την προεδρία της Σούπερ Λίγκας επιβάλλοντας με συνοπτικές διαδικασίες τους κανόνες του στο επαγγελματικό ποδόσφαιρο. Μεγάλη νίκη για τον διοικητικό ηγέτη του Παναθηναϊκού που δεν επέτρεψε στο «μπλοκ» Ολυμπιακού, ΑΕΚ, Αρη, Ξάνθης και Ολυμπιακού Βόλου να τοποθετήσει στο τιμόνι της Λίγκας τον πρώην πρόεδρο της ΕΠΑΕ, με την υποψηφιότητα Σπανού (που εμφανίστηκε την τελευταία στιγμή) να στηρίζεται ακόμα και από τους Πανόπουλο και Μπέο".\nAν καταλάβαμε καλά, η εφημερίδα θεωρεί μεγάλη επιτυχία του Τζίγκερ που νίκησε τον...Μπέο;\nΣτην “αγορά” των φωτοβολταϊκών επενδύει ο Κόκκαλης\nΟλοκληρώθηκε η σύσταση της Ανώνυμης Εταιρείας με την επωνυμία Intrapower, όπως αυτό ανακοινώνεται από την εταιρία Intrakat. Σκοπός της νέας εταιρείας είναι η δραστηριοποίηση στην παροχή εξειδικευμένων υπηρεσιών στον τομέα των φωτοβολταϊκών έργων…\nIntrakat είναι η εταιρεία του ομίλου της Intralot που ασχολείται με κατασκευαστικά έργα υποδομών, κυρίως στη περιοχή των Βαλκανίων, αλλά και με μεγάλα projects ενεργειακής αξιοποίησης απορριμμάτων στην Ελλάδα..\nΜάλιστα έχει πρωτοστατήσει στη δημιουργία ενός επιχειρηματικού φόρουμ με τον τίτλο “Synergia” προκειμένου να οργανώνει ημερίδες, και να κάνει μελέτες-προτάσεις δημόσιας πολιτικής στο τομέα της διαχείρισης των απορριμμάτων.\nΗ Intrapower όπως αποφαίνεται και η “αγορά”, αποτελεί μία αρκετά ενδιαφέρουσα εξέλιξη για τις επιχειρηματικές δράσεις του Κόκκαλη, ιδιαίτερα τη στιγμή που απομακρύνεται από το μεγάλο λιμάνι..\nΩς γνωστόν και κυρίως στην επαρχία η “αγορά των φωτοβολταϊκών έχει πολύ ψωμί… και σίγουρα ο Σ. Κόκκαλης επιθυμεί να διεκδικήσει μερίδιο από τη πίτα.\n"Να παίζεις συνέχεια και να μην πληρώνεσαι δεν γίνεται"\nO Σενεγαλέζος Φρεντερίκ Μεντί διηγείται τα παθήματά του στην Καβάλα του Ψωμιάδη.\n74% "όχι" στον Κωνσταντόπουλο\nTo 74% των αναγνωστών της "ΔΙΚΗΣ" ψήφισε κατά της επιλογής Κωνσταντόπουλου στην προεδρία της ΠΑΕ ΠΑΟ.\nΜόλις το 26% συμφωνεί με την απόφαση του Τζίγκερ να προσλάβει τον πρώην πρόεδρο του ΣΥΝ στον Παναθηναϊκό (η αμοιβή του φτάνει τα 20.000 ευρώ μηνιαίως).\nΟ Πάμπλο εξοβέλισε τον Μπερέτα\nΟ Πάμπλο Γκαρσία "έφαγε" τον Μάριο Μπερέτα!\nΛίγες ώρες μετά το "θέλω να παίζω βασικός" του Ουρουγουανού, ο οποίος προφασίστηκε πονοκέφαλο για να μην αγωνιστεί ως εφεδρικός στο φιλικό με τη Νυρεμβέργη, ο ΠΑΟΚ απομακρύνει τον Ιταλό πρόπονητή.\nΟ Ζαγοράκης είχε πάρει την απόφασή του εδώ και μέρες, παρέκαμψε την αντίσταση του Βρύζα και φέρνει τον συντοπίτη του Παύλο Δερμιτζάκη στην Τούμπα.\nΣου μιλούσε στον πληθυντικό, ακόμη κι αν του το απαγόρευες\nEίναι στιγμές που η γραφίδα παγώνει.\nΛέξεις δεν βρίσκεις.\nΗ δολοφονία του φίλου και συναδέλφου Σωκράτη Γκιόλια, αποδεικνύει την κατάπτωση, την απαξίωση, τον εκφυλισμό της ελληνικής κοινωνίας.\nΓνώρισα τον Σωκράτη, νεαρό ρεπόρτερ, προ δεκαπενταετίας.Προσήνης, καταδεκτικός, οξυδερκής, επίμονος στη δουλειά του.\nΣου μιλούσε στον πληθυντικό, ακόμη κι αν του το απαγόρευες.\nΜε το... πάσο μας\nΣυλλήψεις, φυλακίσεις, ύποπτοι που παρακολουθούνται και «υπόθεση που παρότι είναι δύσκολη, σύντομα θα απαγγελθούν κατηγορίες».\nΑυτά είναι τα μέχρι στιγμής αποτελέσματα από την έρευνα της εισαγγελίας του Μπόχουμ, σύμφωνα με ενημέρωση από τη γερμανική δικαιοσύνη για το ευρωπαϊκό σκάνδαλο των στημένων αγώνων για στοιχηματικούς λόγους.\nΣυλλήψεις έχουν γίνει και σε άλλες χώρες (Ελβετία, Κροατία, Τουρκία). Η ομοσπονδία της Ελβετίας για τον ίδιο λόγο έχει τιμωρήσει εννέα ποδοσφαιριστές και η UEFA τρεις διαιτητές.\nEδώ τι γίνεται;\nOι φάκελοι της UEFA συνεχίζουν να έρχονται. Η Δικαιοσύνη ασχολείται με την πρώτη δόση (οι άλλες δεν έχουν φτάσει ακόμα), αλλά βρισκόμαστε στο στάδιο της έρευνας και των ανακρίσεων.\nΟταν και εφόσον υπάρξουν αποτελέσματα, μπορεί να μην υπάρχουν οι ομάδες, οι παίκτες να έχουν ανοίξει πρακτορείο ΠΡΟ-ΠΟ και οι διαιτητές (αν εμπλέκονται) να προσφέρουν τις γνώσεις τους σε κάποια ΠΑΕ ως «εμβριθείς γνώστες του ποδοσφαίρου»…\nO βόθρος μας\n«Μας πετούσαν μπουκάλια γεμάτα με κάτουρα και σκατά»\nΟ Τζος Τσίλντρες ανοίγει το βόθρο του ελληνικού αθλητισμού επί αμερικανικού εδάφους.\nΤο βρόμικο 2010 του ποδοσφαίρου\nAπό την "Κυριακάτικη Ελευθεροτυπία"\nΟ Νίκος Κωνσταντόπουλος δεν έγινε δεκτός με ανοιχτές αγκάλες ως πρόεδρος του Παναθηναϊκού.\nΚαι ήταν φυσικό αυτό, γιατί η «φυλή του ποδοσφαίρου» έχει μάθει να αναγνωρίζει μόνο προσωπικότητες σαν τον Κόκκαλη, τον Πατέρα και τον Μπέο! Επιπλέον σε σχέση με τους Βαρδινογιάννηδες (στους οποίους έκανε την τιμή), υπάρχει από παλιά στον κόσμο μια βαθιά ριζωμένη καχυποψία. Ενας ακόμα «τσάτσος» λοιπόν, ο οποίος, παρεμπιπτόντως, δεν έχει και μυρωδιά από ποδόσφαιρο;\nΟ πρώην πρόεδρος του Συνασπισμού προσπαθώντας να δώσει το στίγμα του, μίλησε για εξυγίανση και όχι για κάθαρση, όπως πριν περίπου 20 χρόνια στο Ειδικό Δικαστήριο. Ο,τι και αν εννοεί πάντως, το βέβαιο είναι ότι στο ποδόσφαιρο δεν υπάρχει «βρόμικο '89». Γιατί απλά είναι βρόμικη η κάθε του μέρα, η κάθε του ώρα, η κάθε στιγμή του.\nΑς πάρουμε ως παράδειγμα τη συνεδρίαση της «Σούπερ Λιγκ» την περασμένη Δευτέρα. Η πιο αλλοπρόσαλλη συμμαχία που είδαμε ποτέ: Ολυμπιακός, Ξάνθη, Αρης, Βόλος και από κοντά Πατέρας και Βγενόπουλος, δηλαδή η αντιπολίτευση στον πολυμετοχικό Παναθηναϊκό. Εκλεκτός τους για τη προεδρία της Ενωσης ο Θ. Κανελλόπουλος, άνθρωπος των Βαρδινογιάννηδων που πήγε με τον Κόκκαλη και έγινε πρόεδρος της αμαρτωλής ΕΠΑΕ. Αυτός φυγάδευσε αναίμακτα τον Γκαγκάτση από την ΕΠΟ με αντάλλαγμα (όπως λένε...) μια θέση στην ΕΟΕ. Νομιμοποιήθηκε στις νέες του επιδιώξεις μέσα από την αντιπροεδρία του Ολυμπιακού Βόλου, που απλόχερα του παραχώρησε ο Μπέος -ιδεολογικός ηγέτης της παράταξης. Αδελφός του (άσχετο αυτό) είναι ο αντεισαγγελέας του Αρείου Πάγου που εποπτεύει τις έρευνες για τα στημένα ματς στο ελληνικό ποδόσφαιρο, στα οποία φέρεται ότι έχει εμπλακεί και ο Ολυμπιακός Βόλου!\nΟ Κωνσταντόπουλος, λοιπόν, έχει πολλή δουλειά. Αυτού του είδους όμως και όχι σε σχέση με το αν θα πάρει ή όχι και του χρόνου το πρωτάθλημα ο Παναθηναϊκός, που εν πάση περιπτώσει, έτσι όπως διαμορφώνονται οι συσχετισμοί, θα μπορέσει να το κατακτήσει μόνο αν αποδειχθεί ασυγκρίτως καλύτερος από τους άλλους διεκδικητές. Αλλά και πάλι βλέπουμε...\nΚαι εδώ ακριβώς είναι το πρόβλημα. Οχι για τον Κωνσταντόπουλο, αλλά για τον Γιάννη Βαρδινογιάννη, που ήλθε σε σύγκρουση με τον οργανωμένο κόσμο του Παναθηναϊκού, όταν έδιωξε τον πρόεδρο των τίτλων, Ν. Πατέρα και τώρα αντί να εγκαθιδρύσει μια «πράσινη αυτοκρατορία», όπως διακαώς θα επιθυμούσαν οι οπαδοί, αυτός κοιτάζει πώς θα αλλάξει το ελληνικό ποδόσφαιρο, για να το φέρει πιο κοντά στην υπόλοιπη Ευρώπη.\nΟ Τζίγγερ δεν ανήκει στη «φυλή του ποδοσφαίρου». Είναι ένας κανονικός άνθρωπος, ένας νορμάλ επιχειρηματίας, ο οποίος δεν εννοεί να επενδύει στον οπαδισμό και το παρασκήνιο, ούτε και να εξαρτάται από τα πάσης φύσεως λαμόγια που κάνουν χρυσές δουλειές στις πλάτες των αφεντικών του ποδοσφαίρου.\nΟ Τζίγγερ, όταν θα βγαίνει η «χοντρή να τραγουδήσει», θέλει να είναι όλα στην εντέλεια, όπως ακριβώς συμβαίνει στην Αγγλία, την Ισπανία και την υπόλοιπη πολιτισμένη Ευρώπη. Μόνο έτσι το ποδόσφαιρο έχει ενδιαφέρον γι' αυτόν -ίσως και γιατί εκτός των άλλων, τα λεφτά που μπορεί να έλθουν θα είναι σίγουρα περισσότερα. Γι' αυτό ακριβώς και οι τίτλοι που κατακτήθηκαν φέτος με «κανόνες Κόκκαλη» δεν του λένε τίποτα. Παρ' ότι βέβαια ο Κόκκαλης απλά αντέγραψε τον Παναθηναϊκό του '80 και του '90...\nΟταν, λοιπόν, πήγε ο Βγενόπουλος (με τον Πατέρα πίσω του...) και του ζήτησε να πουλήσει, ο Τζίγγερ είχε δύο επιλογές. Ή να δώσει τον Παναθηναϊκό και στα μάτια του κόσμου να γίνει «ρόμπα», ή να τον κρατήσει και να πολεμήσει για τις απόψεις του. Επέλεξε το δεύτερο και μετά φώναξε τον Κωνσταντόπουλο για να βγει μπροστά και να δώσει το στίγμα.\nΟ δρόμος και των δύο δεν θα είναι εύκολος. Οχι μόνο γιατί απέναντί τους θα συσπειρωθούν όσοι κινδυνεύουν να χάσουν τους ρόλους τους, αλλά και γιατί και ο κόσμος του Παναθηναϊκού, που διψάει μόνο για τίτλους, είναι αμφίβολο αν θα δείξει την απαιτούμενη κατανόηση και υπομονή, έχοντας απέναντί του δύο «πουθενάδες» κατά τη σκληρή ποδοσφαιρική διάλεκτο. Ο ένας από τους οποίους, μάλιστα, χρόνια τώρα, δεν δείχνει διατεθειμένος να του κάνει τα κέφια.\nΠέραν του επαγγελματισμού\n"Γύρισα γιατί είμαι ΠΑΟΚ. Πώς να το πω διαφορετικά;"\nΜόνο που πρέπει να πείσετε και τους οργανωμένους.\nO Πιλάβιος ελέγχει πλέον τη διαιτησία\nΚάθε καλοκαίρι πέρα από τις μεταγραφές και τα αποτελέσματα στα φιλικά, ένα σχετικά ασφαλές κριτήριο για το πώς θα πάνε τα πράγματα στο νέο πρωτάθλημα σε επίπεδο ισχυρών –δηλαδή Παναθηναϊκού και Ολυμπιακού – είναι η σύνθεση της Κεντρικής Επιτροπής Διαιτησίας και ο πίνακας διαιτητών της Σούπερ Λίγκας.\nΟ νέος πίνακας θα ανακοινωθεί στα μέσα Αυγούστου. Όμως τα πρόσωπα που θεσμικά θα διοικήσουν στη νέα σεζόν τη διαιτησία ανακοινώθηκαν την περασμένη Πέμπτη. Άρα μπορούν να εξαχθούν συμπεράσματα.\nΤο πρώτο και βασικότερο συμπέρασμα είναι ότι φέτος η ΚΕΔ και ο Υπεύθυνος Ανάπτυξης Διαιτησίας είναι πρόσωπα που επελέγησαν από τον πρόεδρο της ΕΠΟ και είναι της απολύτου εμπιστοσύνης του.\nΦέτος, σε αντίθεση με πέρυσι, οι διοικήσεις σε Παναθηναϊκό και Ολυμπιακό άλλαξαν και αυτοί που ανέλαβαν δεν ασχολήθηκαν με τα πρόσωπα που θα μπουν στην ΚΕΔ.\nΠέρυσι είχε εκδηλωθεί ενδιαφέρον. Υπήρχε μέλος της επιτροπής που για να είναι νόμιμο, η ΕΠΟ αναγκάστηκε να αλλάξει τον κανονισμό που μόλις είχε τροποποιήσει ώστε να ταιριάζει στα μέτρα του νέου μέλους!\nΑντί το μέλος της ΚΕΔ να πληροί να κριτήρια του κανονισμού, ο κανονισμός προσαρμόστηκε στα προσόντα του μέλους της ΚΕΔ που έπρεπε πάση θυσία να μπει στην επιτροπή…\nΦέτος, λοιπόν, ο Σ. Πιλάβιος έφτιαξε την ΚΕΔ με δικά του υλικά. Αντικατέστησε όσους δεν είχαν κερδίσει την εμπιστοσύνη του και κράτησε τους υπόλοιπους.\nΚράτησε τον Βασίλη Τεροβίτσα ως υπεύθυνο για τη Σούπερ Λίγκα. Καθαρά προσωπική επιλογή.\nΠήρε τον Γιώργο Γιαννόπουλο από συνεργάτη του Βασάρα στη Διεύθυνση Ανάπτυξης Διαιτησίας και τον έβαλε στην ΚΕΔ υπεύθυνο για τη Β’ και Γ’ Εθνική.\nΚαθόλου τυχαία επιλογή. Αφενός ο Γιαννόπουλος είναι πρόσωπο της απολύτου εμπιστοσύνης του Πιλάβιου –ήταν ο πρώτος πρόεδρος της ΚΕΔ όταν ο Πιλάβιος αποφάσισε να ξηλώσει τον Ψυχομάνη- και αφετέρου του αναθέτει το δύσκολο και γεμάτο ιδιαιτερότητες πρωτάθλημα της Β’ Εθνικής στον οποίο συγκεντρώνεται ο ανθός του εγχώριου ποδοσφαιρικού γίγνεσθαι.\nΟ Θανάσης Μπριάκος δεν είναι δική του επιλογή (έτσι δικαιολογείται και ο τίτλος του άρθρου). Υπό την έννοια ότι δεν είναι πρόσωπο με το οποίο είχε συνεργαστεί στο παρελθόν και το γνώριζε. Γι’ αυτό και τοποθετήθηκε στη Δ’ Εθνική παρότι και διεθνής διαιτητής υπήρξε και διεθνής παρατηρητής έγινε αφότου σταμάτησε τη διαιτησία το 2007.\nΟ Κ. Βασάρας είναι για τον Πιλάβιο ο ιδεώδης άνθρωπος για να εκσυγχρονίσει τη διαιτησία, να την οργανώσει, να την βελτιώσει αλλά και να την βοηθήσει σε επίπεδο αξιοπιστίας.\nΗ θέση του ισχυροποιήθηκε αφού πλέον θα έχει λόγο στους ορισμούς διαιτητών και στον καταρτισμό πινάκων. Η συγκατοίκηση με τον Τεροβίτσα ενδέχεται να είναι εκρηκτική, όμως αποφασίστηκε για να κρατηθούν εσωτερικές ισορροπίες στην ομοσπονδία.\nΣυμπερασματικά, μετά από πολλά χρονιά οι μεγάλες ομάδες δεν αναμείχθηκαν στην στελέχωση της ΚΕΔ. Αυτό είναι υγιές. Γεμίζει, όμως ευθύνες, τόσο τον πρόεδρο της ΕΠΟ όσο και τα πρόσωπα – επιλογές του.\nΔιότι τώρα πλέον θα ξέρουμε που θα απευθυνθούμε…\nO επτάψυχος Γιώργος Γιαννόπουλος\nΟ πιο ανθεκτικός παράγοντας της διαιτησίας δεν είναι άλλος από τον Γιώργο Γιαννόπουλο, ο οποίος αθόρυβα καταφέρνει να διατηρείται μέσα στα πράγματα.\nΜάλιστα έχει συνδυάσει την παρουσία του με εποχές που το ποδόσφαιρο «άλλαζε χέρια».\nΗταν μέλος της ΚΕΔ την περίοδο 2001-2004 με πρόεδρο τον Γ. Μπίκα. Εκείνη η επιτροπή ήταν η πρώτη της «μετά – παράγκας» εποχή.\nΣυνέχισε ως παρατηρητής και τον Φεβρουάριο του 2008 έγινε πρόεδρος της ΚΕΔ όταν πλέον στην ΕΠΟ αφεντικό είχε γίνει ο Σ. Πιλάβιος έπειτα από την επταετία Γκαγκάτση.\nΤο καλοκαίρι του ίδιου χρόνου έγινε συνεργάτης του Κ. Βασάρα στη νεοσύστατη Διεύθυνση Ανάπτυξης Διαιτησίας που σήμανε την προσπάθεια της ομοσπονδίας για εξευρωπαϊσμό της διαιτησίας.\nΤην περασμένη Πέμπτη επέστρεψε πάλι ως μέλος της ΚΕΔ. «Επτάψυχος»!\nΣυνταξιούχος δικαστής αναλαμβάνει χρέη ποδοσφαιρικού εισαγγελέα\nΠρωτόγνωρο σκηνικό θα υπάρξει στην αθλητική Δικαιοσύνη στο νέο πρωτάθλημα της Super League που ξεκινά στις 28 και 29 Αυγούστου, αλλά και σε αυτά της Β' και Γ' Εθνικής.\nΕνα εντελώς νέο σκηνικό που θα αφορά την απονομή της αθλητικής δικαιοσύνης και το οποίο δεν θα διαμορφώσουν μόνο οι πιο αυστηρές ποινές που έχει θεσπίσει η ΕΠΟ και αναμένεται να δώσουν τέλος στην ατιμωρησία που είχε επιβάλει από το 2006 η Super League, αλλά και η για πρώτη φορά παρουσία του ποδοσφαιρικού εισαγγελέα, ενός θεσμού που εισήγαγε η ποδοσφαιρική ομοσπονδία και ο οποίος θα ισχύσει από αυτό το πρωτάθλημα.\nΟ ποδοσφαιρικός εισαγγελέας -θα είναι δύο πρόσωπα, ο τακτικός και ο αναπληρωτής, συνταξιούχοι δικαστές που θα εδρεύουν στην ΕΠΟ- θα είναι κανονικός εισαγγελέας και θα κάνει ό,τι κάνουν και οι εισαγγελείς της τακτικής Δικαιοσύνης.\nΘα συντάσσει τα κατηγορητήρια και θα καλεί σε απολογία τους παραβάτες (ομάδες, φυσικά πρόσωπα), ενώ τις υποθέσεις θα εκδικάζουν, όπως συνέβαινε έως τώρα, η πειθαρχική επιτροπή της Super League και η Ενωση της Β'-Γ' Εθνική αν πρόκειται για τα δύο αυτά πρωταθλήματα, οι οποίες αλλάζουν σύνθεση και θα αποτελούνται πλέον από δύο συνταξιούχους δικαστές και έναν δικηγόρο.\nΟ ποδοσφαιρικός εισαγγελέας θα έχει αρμοδιότητα και στα τρία επαγγελματικά πρωταθλήματα και το ίδιο θα μπορεί να κάνει και για το Κύπελλο, που σε πολλές περιπτώσεις η πειθαρχική επιτροπή της ΕΠΟ εκδίκαζε όποτε ήθελε υποθέσεις και εξέδιδε όποτε ήθελε αποφάσεις.\nΘα μπορεί ακόμη να παρεμβαίνει και να ασκεί έφεση υπέρ του νόμου στις περιπτώσεις που κρίνει ότι οι ποινές που επιβάλλουν οι πειθαρχικές επιτροπές δεν είναι ανάλογες με τις παραβάσεις.\nΗ σύνταξη των κατηγορητηρίων από τον ποδοσφαιρικό εισαγγελέα θεωρείται πως μπορεί να ξεπεράσει την εκ των προτέρων ατιμωρησία που επέβαλλαν οι διαιτητές και οι παρατηρητές των αγώνων με τις εκθέσεις τους, στις οποίες δεν ανέγραφαν πάντα όλα τα πραγματικά περιστατικά.\nΟ έμπειρος συνταξιούχος δικαστής που θα ασκεί τα καθήκοντα του ποδοσφαιρικού εισαγγελέα θα μπορεί να συμβουλεύεται και τα ΜΜΕ, να βλέπει αυτά που προβάλλει η τηλεόραση, να ακούει ραδιόφωνο και να λαμβάνει υπόψη του τα δημοσιεύματα των εφημερίδων στη σύνταξη των κατηγορητηρίων και δεν θα είναι υποχρεωμένος να συντάσσει κατηγορητήριο βασιζόμενος μόνο σε όσα αναφέρονται στις εκθέσεις των διαιτητών και των παρατηρητών, που πολλές φορές είναι σαν να έχουν γραφτεί κατά παραγγελία από τις ομάδες.\nΟ ποδοσφαιρικός εισαγγελέας θα έχει έδρα στην ΕΠΟ, ενώ οι πειθαρχικές παραμένουν στη Super League και στην Ενωση Β'-Γ' Εθνικής. Αυτή, όμως, μπορεί να είναι η τελευταία σεζόν και δεν αποκλείεται από του χρόνου να μετακομίσουν και αυτές στην ΕΠΟ.\nΟι πληροφορίες αναφέρουν πως αυτή η σεζόν θα είναι δοκιμαστική για τις δύο πειθαρχικές επιτροπές των επαγγελματικών πρωταθλημάτων και αν συνεχίσουν να λειτουργούν όπως και τα προηγούμενα χρόνια, τότε θα μετακομίσουν σίγουρα στην ΕΠΟ, η οποία στην περίπτωση αυτή θα έχει δύο πρωτοβάθμιες πειθαρχικές επιτροπές, μία για το επαγγελματικό πρωτάθλημα που θα είναι η συγχώνευση των πειθαρχικών επιτροπών της Super League και της Ενωσης Β' και Γ' Εθνικής και θα ασχολείται και με το Κύπελλο και μία για το ερασιτεχνικό πρωτάθλημα, πέραν της δευτεροβάθμιας επιτροπής εφέσεων που ήδη είναι στην ΕΠΟ και ασχολείται και με τα επαγγελματικά και με τα ερασιτεχνικά πρωταθλήματα και με το Κύπελλο.\nΤο 87% των φιλάθλων υπέρ της τεχνολογίας στη διαιτησία\nΣε έρευνα της Ένωσης Ευρωπαϊκών Ποδοσφαιρικών Λιγκών η οποία διεξήχθη τον Δεκέμβριο του 2009 και τον Ιανουάριο του 2010 σε σύνολο 36.822 φιλάθλων,η συντριπτική πλειοψηφία τάχθηκε υπέρ της υιοθέτησης τεχνολογικών βοηθημάτων.\n- Συγκεκριμένα το 87% των φιλάθλων λέει «ναι» στην εισαγωγή τεχνολογικών βοηθημάτων για τους διαιτητές.\n- Από αυτό το ποσοστό, το 39% θέλει η τεχνολογία να εφαρμοστεί όπου είναι δυνατόν.\n- Το 27% είναι υπέρ του υπάρχει βοήθεια της τεχνολογία μόνο στις φάσεις που γίνονται στην περιοχή του πέναλτι.\n- Το 21% είναι υπέρ του να εφαρμόζεται μόνο για να διαπιστώνεται πότε η μπάλα περνά τη γραμμή του τέρματος.\n- Επίσης το 88% ζητεί να χρησιμοποιείται το βίντεο για να ελέγχονται πειθαρχικά ποδοσφαιριστές που ξεγελούν τον διαιτητή και κερδίζουν πέναλτι.\n"Πέφτουν κεφάλια" στην ΕΡΤ για σκάνδαλα και στα αθ...\nΟμολογία συμβούλου της ΕΠΟ για χρηματισμούς στις α...\nΒαθαίνει το χάσμα Νικητιάδη-Μπιτσαξή με παραίτηση ...\nΘα βάλει το χέρι στον δημόσιο κορβανά για τους ανυ...\nΕπιστρατεύουν όση βενζίνη τους έμεινε οι ΠΑΟΚτσήδε...\nΕξουθενωμένοι δηλώνουν οι Μουντιαλικοί παίκτες του...


Ford Αλλάζει ό,τι ξέραμε για τα φώτα\nFord: Αλλάζει ό,τι ξέραμε για τα φώτα\nΚατά την πάροδο των ετών τα αυτοκίνητα έχουν βελτιωθεί σε πολλούς τομείς μεταξύ αυτών και στα φωτιστικά σώματα τομέα στον οποίο τα τελευταία χρόνια έχουμε δει θεαματικές εξελίξεις.\nΗ Ford έρχεται για να πάει τις τεχνολογίες φωτισμού ένα βήμα παρακάτω με τα συστήματα που έχει ενσωματώσει στο νέο Focus τα οποία φιλοδοξούν να κάνουν, κυριολεκτικά, τη νύχτα-μέρα.\nΈνα από τα πιο εντυπωσιακά χαρακτηριστικά των φώτων του νέου Focus είναι ότι διαβάζοντας τις διαγραμμίσεις και τις πινακίδες το δρόμο αναλύουν τις συνθήκες που επικρατούν και προσαρμόζουν το φως κατάλληλα. Για παράδειγμα αν ακολουθεί στροφή οι προβολείς έχουν γυρίσει και φωτίζουν προς τα εκεί πριν καν ο οδηγός αρχίσει να στρίβει το τιμόνι.\nωστόσο η Ford δεν περιορίζεται μόνο στα δεδομένα από τις κάμερες του αυτοκινήτου αλλά χρησιμοποιεί και το GPS. Έτσι, όταν το αυτοκίνητο πλησιάζει σε διασταύρωση ή σε κυκλικό κόμβο το πεδίο φωτισμού διευρύνεται προκειμένου ο οδηγός να μπορεί να δει με περισσότερη ευκολία κάποιον πεζό ή κάποιον ποδηλάτη που πάει να διασχίσει το δρόμο.\nΠαρά τη σημαντική βελτίωση που φέρνουν τα παραπάνω στη Ford προσπαθούν να κάνουν ακόμα πιο εύκολη τη νυχτερινή οδήγηση και για αυτό εξελίσσουν αυτή τη στιγμή τεχνολογία που χρησιμοποιεί κάμερα υπερύθρων ώστε το αυτοκίνητο να μπορεί να εντοπίζει πεζούς, ποδηλάτες και μεγάλα ζώα σε απόσταση μέχρι και 120 μέτρων.